text:
Muri rusange, amarira ni umusaruro uva ku marangamutima ya muntu., buri wese ku kigero cye agira amarira. Kurira biterwa n’impamvu zitandukanye zirimo: umubabaro ukabije, ibyishimo. Ni muri urwo rwego tugiye kurebera hamwe ubwoko bw’amarira ndetse n’ inyungu zo kurira.
Kurira ntabwo bigenewe abana, abagore, abantu bakunda kugaragaza amarangamutima, abantu boroheje, buri wese ashobora kurira kandi ni inzira nziza yo kugera ku bwisanzure bw’amarangamutimma ndetse no kugira umutima ukeye. Kurira rero biri mu buryo butandukanye:
Amarira atewe n’umubabaro
Ubu bwoko bw’amarira bukunze kugarara cyane mu gihe umuntu ababaye cyangwa se yatajaje ibyishimo. Aha umuntu arira igihe kitari kigufi kuko ashobora guhera ku minota 2 kugeza ku isaha 1. Iyo umuntu amaze kurira ahinduka mushya agakomeza ubuzima abohotse.
Amarira atewe n’ibyishimo
Aya marira abaho mu gihe umuntu abonye ikintu kimutunguye kandi kimuteye umunezero mwinshi bigatuma aba atagishoboye kugenzura amarangamutima ye bityo akarira. Urugero: umuntu yatsindiye ibihebo mu marushanwa atabikekaga.
Amarira y’abana bato
Muri rusange abana bose bararira, ibi bigaragaza ko baba bashaka kwibutsa ababyeyi cyangwa ababarera ko bakeneye kwitabwaho no guhabwa ibyo bakeneye.
Amarira atewe n’ubwoba
Ni ukurira bitagira gitangira, ufite ubwoba bwinshi bitewe nikintu giteye ubwoba ubonye, aha umuntu ahumeka insigane ndetse rimwe na rimwe akaba yabura umwuka.
Kurira amarira y’ingona
Ubu buryo bwo kurira ntibusanzwe kuko umuntu arirekura akarira nk’abana amarira ashoka ari menshi, iyi nyito rero bayikuye ku ngona kuko irira amarira menshi cyane yisuka nk’amazi yo mu bwogero (douche). Ingona kandi ntiba irizwa n’uko ibabaye ahubwo niko iteye
Mbese iyo umuntu arize hari icyo yunguka?
Abantu benshi bibwira ko kurira ari ikimenyetso kigaragaza intege nke, ariko science yo siko ibibona, ihamya ko kurira ari ingenzi mu buzima " Michael Trimble, uwanditsi wigitabo cyitwa: ‘Why Humans Like To Cry’ yavuze umumaro wo kurira:
Kurira biruhura umuntu
Kurira ni ingenzi cyane biruhura umuntu ako kanya, ubushakashatsi bwagaragaje ko kurira bifasha ubwonko kurekura umusemburo ufasha umubiri kuruhuka.
Kurira bitanga ubufasha
Ku bantu bafite umuco, Iyo umuntu arize, bagenzi be bari hafi ye bahita baza kumubaza ikimuteye kurira hanyuma bakamufasha uko bashoboye
Kurira bimara umubababaro
Amarira afasha umusemburo witwa oxytocin, uyu musemburo ushinzwe gutuma umuntu agubwa neza ku mubiri no mu mitekerereze, ni muri urwo rwego bishobora kugabanya umubabaro ndetse bikongera imibereho myiza.
Kurira bifasha gusinzira
Ubushakashatsi bwagaragaje ko kurira bifasha cyane abana gusinzira neza. No ku bakuru bibaho ariko ku kigero gito.
Kurira birwanya microbe
Kurira bifasha mu kwica microbe zangiza amaso, ikindi kurira byoza amaso.
Kurira bifasha amaso kureba neza
Amarira yoza amaso bigatuma umuntu areba neza nta nzitizi.
Icyo Bibiliya ibivugaho
Ku bizera Yesu, kurira si ibyo mu kinyejana cya none ahubwo byahozeho. Kurira si ibya rubanda rugufi kuko umwami Dawidi nawe yarariraga.
Kurira ni ikimenyetso cyo gutabaza: (Zaburi:7-8)
Aha ni igihe umwami Dawidi yari afite ababisha bamugose aravuga ati:(Uwiteka hagurukana umujinya wawe,wihagarikire kurwanya gushega kw’abantera kandi unkangukire washyizeho urubanza.)
Kurira ni ikimenyetso cyo kwatura
Kurira bigaragaza agahinda umuntu atewe n’ibyaha yakoze (Ezira10:1)
Nuko Ezira agisenga yatura, kandi arira n’amarira yikubise hasi imbere y’inzu y’Imana,iteraniro rinini cyane rivuye mu bisilayeli, abagabo n’abagore n’abana bato bateranira aho yari yari, kandi abantu barariraga cyane.
Kubw’ibyo rero, amarira ni igisobanuro cy’ubuzima bwa muntu. Bigaragaza ko umuntu avukira mu cyaha. Aho icyaha kiri, amarira nayo agomba kuhaba. Gukomereka imitima, ibitera agahinda no kwibuka ibyatubayeho ahahise ibi byose bitera amarira,impamvu ishobora gutuma abantu batarira ni ukwibagirwa ibyababayeho mu mateka yabo. Mu by’ukuri, gusuka amarira bigaragaza ko umuntu yibutse umubabaro w’ahahise ku buzima bwe.
Sources: www.aao/eye-health/ask-ophtalmology
Holly bible


c: text/html

text:
Abana benshi bakunze kurangwa n’umuco wo konka kuva bakivuka kugeza ku myaka ine cyangwa kuzamura hejuru. ibi bi,unze gutera ababyeyi impungenge kuko bakeka ko abana babo batameze neza ariko ubu ni bumwe mu buryo abana bakoresha berekana ibyo bakeneye, mu gihe bibangamye, hari icyo umubyeyi yakora akabuza umwana we konka intoki.
Amakuru dukesha urubuga www.parenting.firstcry.com, impuguke mu bijyanye n’ubuzima bw’abana bavuga ko umwana iyo umwana arimo konka intoki biba bimwibutsa ko ari muzima, ku bana bakiri bato cyane usanga konka intoki biherekezwa no kuzunguza umutwe awerekeza iburyo n’ibumoso.
Dore impamvu nyamukuru zishobora gutuma umwana akunda kurangwa n’umuco wo kurya intoki:
Impamvu rusange itera abana konka ni inzara: abana bakiri bato ntibaba bazi ko amabere ariyo gusa atanga amashereka niko kwibwira ko konka intoki nabyo bishobora kuzana amashereka, ubu nibwo buryo umwana akoresha atanga amakuru y’uko ashonje.
Ikindi kintu gishobora gutera umwana konka intoki ni ukuba yarambiwe: ibi biba igihe umwana akangutse agasanga abandi basinziriye nyamara we yishakira gukina, gukinisha ibipupe cyangwa kwigaragura iyo abuze icyo akinisha akenshi ahita atamira intoki agatangira kuzonka.
Abana benshi bonka intoki nk’ikimenyetso cyo gusinzira: incuro nyinshi abana bafite uburyo bwo kugaragaza ibitekerezo byabo, hari umwana ushobora kuba ashaka gusinzira akonka yabura ibere agatangira konka intoki ibyo bikamubikira.
Umwana ashobora gukunda konka intoki nk’ikimenyetso cyo kumera amenyo: iyo umwana ari hafi kumera amenyo, ibinyigisha (ishinya) iramurya ariyo mpamvu bimusaba guhora ameze nk’urimo guhekenya ikintu agamije kugabanya uburibwe.
Konka intoki ku mwana bishobora guterwa no kuba umwana ashaka kumenya neza ikirere arimo: bitewe n’uko umwana aba ataramenya kumvisha amatwi ye n’amaso, iyo arimo konka intoki bimufasha kumenya neza ikirere kimuzengurutse.
Konka intoki bishobora kugira ingaruka mbi ku menyo mu gihe umwana yitegura kumera amenyo kandi ahora yonka intoki ibi bibangamira amenyo bigatuma afata forme y’uruziga, si ibyo gusa ahubwo byangiza ishinya y’umwana.
Murwego rwo kurinda umwana konka intoki bashobora gukoresha ibikoresho bitandukanye urugero hari ibikozwe muri plastique bifasha umwana babishyira mu kanwa ke bikamuhuza iyo akiri muto ntabashe gutamira no konka intoki.
Birakwiye kubungabunga ubuzima bw’umwana kuva akiri muto ndetse no kumenya ibyifuzo bye, nk’uko tubonye ko konka intoki ku bana biterwa no gusonza, kurambirwa...ni ngombwa gufasha umwana akiri muto nibwo azamuka afite ubuzima bwiza.
Source: www.parenting.firstcry.com

robotstxt: allowed

filter: keep


text:
Umunyarwanda wese yagera ku butwari-Maj. Gen. Muganga
Yanditswe na MUTUNGIREHE SAMUEL
Umuyobozi w’Ingabo mu Mujyi wa Kigali no mu Ntara y’Uburasirazuba Maj. Gen. Mubarak Muganga yatangaje ko kugera ku butwari bidasaba ibintu bihambaye, buri Munyarwanda wese ashobora kubigeraho igihe anyuze mu nzira zimuganisha kuri bwo.
Yabitangarije abaturage b’Akarere ka Nyarugenge bari bifatanyije n’urubyiruko rwiga mu ishuri rya Mutagatifu Andereya “Saint André Nyamirambo” kwizihiza umunsi w’intwari, ishuri ryubatswe mu mudugudu wa Mumena, mu kagari ka Mumena, hazwiho amateka y’ubutwari bw’abari bahatuye bashyize hamwe bakamagana ingabo z’ubutegetsi bubi mu gihe cya Jenoside yakorewe Abatutsi, bakitabaza ingabo zabohoye igihugu, RPA, bakirukana umwanzi.
Ati “Kwibohora nyakuri kugaragaza ko turi Intwari, Umunyarwanda wese yabigeraho igihe cyose agana mu kerekezo k’Intwari. Bimwe mu byatuyobora kugana aho ngaho, birimo kugira umutima ukomeye kandi ukeye, gukunda igihugu, kwitanga. Ni ibintu byoroshye bya buri munsi duhura nabyo.”
Maj. Gen. Mubarak yashimiye Akarere ka Nyarugenge imbaraga kamaze gushyira mu buryo bwo kwicungira umutekano mu myaka yashize, ariko asaba abaturage kugira uruhare mu gutanga amakuru ku muntu wese ushobora gutuma urubyiruko rujya mu biyobyabwenge mu gihe abandi bari mu bikorwa bigana ku butwari.
Ati “Ahantu hakiri intege nke gusa, hashobora kudushyira mu mwanya w’ubugwari kandi atari ho hacu, by’umwihariko muri uyu murenge wa Nyamirambo, ni ukutavuga kandi ari cyo twabasabye. Twebwe dufite inshingano zo kubafasha, ku rubyiruko rwacu rusa nk’aho rutarashaka kujya mu kerekezo nk’icy’urubyiruko rwatumye uyu munsi ubaho ni urwa hariya hantu hakiri ibintu by’ibiyobyabwenge.
Tubasaba ikintu cyoroshye cyane, kutubwira uti ‘Uriya muntu ari mu kiciro cy’ubugwari, ni we utumarira urubyiruko nimurebe uko mumugenza’ tukamukura i buzimu agasubira ibuntu.”
Depite Kalisa Evariste yibukije buri wese ko kwibuka Intwari bigomba gutuma buri wese afata ingamba zo kurangwa n’indangagaciro z’ubutwari.
Bamwe mu banyeshuri baganiriye n’Imvaho Nshya, bavuze ko bamenye ko kugira ubutwari bidasaba guca mu rugamba nk’urw’amasasu n’ibindi ababaye Intwari baciyemo, ahubwo imibanire na bagenzi babo nayo ishobora kuba inzira y’ubutwari.
Ishimwe Kevin yagize ati “Mu Ntwari harimo abitangiye igihugu bagifasha kubohorwa; nubwo utajya mu ishyamba hari byinshi wakora nko gushishikariza urubyiruko mugenzi wawe kuva mu biyobyabwenge, kugira bagenzi bawe inama no gutanga ibitekerezo muri sosiyete nyarwanda. Hari igihe mugenzi wawe aba yabuze nk’ikayi yo kwandikamo ukamubwira ngo ndagufasha.”
Umuyobozi w’abanyeshuri bo ku kigo Saint André, Birasa Arnold ati “Ubutwari si ikintu gisaba ko umuntu yabanza akamena amaraso, hari n’ubutwari bwo mu mutwe, nko kuba umuyobozi w’abandi na byo biba ari ubutwari kuko hari igihe abayoboye abandi dufata umwanya wacu tukareka kwiga tugakora n’akandi kazi ko guteza imbere ikigo cyacu.


text:
Kuva
9 Hanyuma Yehova abwira Mose ati “jya kwa Farawo umubwire+ uti ‘uku ni ko Yehova Imana y’Abaheburayo avuga ati “reka ubwoko bwanjye bugende bujye kunkorera. 2 Ariko nukomeza kwanga kubureka ngo bugende ugakomeza kububuza,+ 3 Yehova araramburira ukuboko kwe+ ku matungo+ yawe ari mu gasozi. Kandi amafarashi n’indogobe n’ingamiya n’amashyo n’imikumbi bizaterwa n’icyorezo gikomeye cyane.+ 4 Yehova azatandukanya amatungo y’Abisirayeli n’amatungo y’Abanyegiputa, kandi mu byo Abisirayeli batunze byose nta na kimwe kizapfa.”’”+ 5 Byongeye kandi, Yehova yagennye igihe ibyo bizabera, aravuga ati “ejo Yehova azakora ibyo bintu muri iki gihugu.”+
6 Bukeye Yehova abigenza atyo, maze amatungo y’Abanyegiputa y’ubwoko bwose atangira gupfa;+ ariko mu matungo y’Abisirayeli nta na rimwe ryapfuye. 7 Nuko Farawo atuma abagaragu be ngo bajye kureba, basanga mu matungo y’Abisirayeli nta na rimwe ryapfuye. Nyamara Farawo akomeza kwinangira umutima,+ ntiyareka ubwo bwoko ngo bugende.
8 Hanyuma Yehova abwira Mose na Aroni ati “mugende mufate ivu ryo mu itanura+ ryuzuye amashyi, maze Mose aritumurire mu kirere imbere ya Farawo. 9 Rirahinduka ivumbi ritumuke mu gihugu cya Egiputa cyose, rihinduke ibibyimba biturikamo ibisebe+ ku bantu no ku matungo mu gihugu cya Egiputa hose.”
10 Nuko bafata ivu ryo mu itanura bahagarara imbere ya Farawo, maze Mose aritumurira mu kirere, rihinduka ibibyimba biturikamo ibisebe+ ku bantu no ku matungo. 11 Abatambyi bakora iby’ubumaji ntibashobora guhagarara imbere ya Mose bitewe n’ibyo bibyimba, kuko abo batambyi n’Abanyegiputa bose bari bafashwe n’ibibyimba.+ 12 Ariko Yehova areka Farawo akomeza kwinangira umutima ntiyabumvira, nk’uko Yehova yari yarabibwiye Mose.+
13 Nuko Yehova abwira Mose ati “uzinduke kare mu gitondo uhagarare imbere ya Farawo,+ umubwire uti ‘uku ni ko Yehova Imana y’Abaheburayo avuga ati “reka ubwoko bwanjye bugende bujye kunkorera.+ 14 Ariko niwanga ndaguteza ibyago byanjye byose mbiteze n’abagaragu bawe n’abantu bawe, kugira ngo umenye ko mu isi yose nta wuhwanye nanjye.+ 15 Ubu mba nararambuye ukuboko kwanjye nkaguteza icyorezo wowe n’abantu bawe, nkabatsemba ku isi.+ 16 Ariko icyatumye nkureka ugakomeza kubaho,+ ni ukugira ngo nkwereke imbaraga zanjye, no kugira ngo izina ryanjye ryamamare mu isi yose.+ 17 Mbese uracyishyira hejuru ukarwanya ubwoko bwanjye ntubureke ngo bugende?+ 18 Dore ejo ku isaha nk’iyi nzagusha imvura y’urubura ruremereye cyane, kandi mu mateka ya Egiputa yose ntihigeze hagwa urubura rumeze nk’urwo.+ 19 None wohereze abagaragu bawe bacyure amatungo yawe yose n’icyitwa icyawe cyose kiri mu gasozi babyugamishe. Kandi umuntu wese n’itungo ryose bizaba biri mu gasozi bitugamishijwe, urubura+ ruzabigwaho bipfe.”’”
20 Abantu bose bo mu bagaragu ba Farawo batinye ijambo rya Yehova, bacyuye abagaragu babo n’amatungo yabo barabyugamisha.+ 21 Ariko abantu bose batashyize ijambo rya Yehova ku mutima ngo baryiteho, barekeye abagaragu babo n’amatungo yabo mu gasozi.+
22 Nuko Yehova abwira Mose ati “rambura ukuboko kwawe+ ugutunge mu ijuru kugira ngo urubura+ rugwe ku gihugu cya Egiputa cyose, no ku bantu no ku matungo no ku bimera byose byo mu gihugu cya Egiputa.” 23 Nuko Mose atunga inkoni ye mu ijuru, maze Yehova ahindisha inkuba, agusha n’urubura+ n’umuriro byisuka ku isi, kandi Yehova akomeza kugusha urubura ku gihugu cya Egiputa. 24 Nuko urubura ruragwa kandi umuriro umanukana n’urubura. Rwari urubura ruremereye cyane, ku buryo mu mateka yose ya Egiputa hatari harigeze hagwa urubura rumeze nk’urwo.+ 25 Urubura rugwa mu gihugu cya Egiputa cyose, rwica ikintu cyose cyari mu gasozi uhereye ku muntu ukageza ku matungo n’ibimera by’ubwoko bwose, ruvunagura n’ibiti by’ubwoko bwose.+ 26 Mu karere k’i Gosheni, aho Abisirayeli bari batuye, ni ho honyine hataguye urubura.+
27 Amaherezo Farawo ahamagaza Mose na Aroni arababwira ati “ubu noneho nacumuye.+ Yehova ni we ukiranuka,+ naho jye n’abantu banjye turi abanyamakosa. 28 Inginga Yehova kugira ngo inkuba n’urubura bituruka ku Mana bihagarare.+ Nanjye ndabareka mugende mwe kuguma ino.” 29 Mose aramubwira ati “nkimara gusohoka mu mugi ndarambura amaboko nsenge Yehova.+ Inkuba zirahagarara kandi n’urubura ntirukomeza kugwa, kugira ngo umenye ko isi ari iya Yehova.+ 30 Ariko nzi ko naho byahagarara, wowe n’abagaragu bawe mutazatinya Yehova Imana.”+
31 Ibimera bivamo ubudodo n’ingano za sayiri birangirika, kuko ingano zari zarazanye amahundo n’ibimera bivamo ubudodo byaramaze gupfundika uburabyo.+ 32 Ariko ingano zisanzwe na kusemeti*+ nta cyo byabaye kuko byeraga bitinze. 33 Nuko Mose ava mu mugi kwa Farawo arambura amaboko asenga Yehova, maze inkuba n’urubura birahagarara n’imvura ntiyongera kugwa.+ 34 Farawo abonye ko imvura n’urubura n’inkuba byahagaze, yongera gucumura kandi yinangira umutima,+ n’abagaragu be barinangira. 35 Farawo akomeza kwinangira umutima, ntiyareka Abisirayeli ngo bagende, nk’uko Yehova yari yarabivuze binyuze kuri Mose.+


text:
Hari gihe abantu bakundana ariko ugasanga urukundo rwabo rugenda rugwingira umunsi ku w’undi kandi bo ubwabo bazi ko ntakibazo bafitanye, mu gihe bimeze bityo rero, hari icyo wakorera umukunzi wa we akarushaho gukomeza kugubwa neza mu mutima we.
Dore ibikorwa 9 umusore n’umukobwa bakora bikabafasha kuryoshya urukundo rwabo.
1. Mu gihe uru kumwe n’uwo ukunda , jya ugerageza kumubwira mu ijwi ryoroheje ndetse akenshi nujya kumubwira akantu gasekeje cyangwa se k’ibanga ujye ukoresha kumwongorera, kuko ibi bituma yumva ibizongamubiri n’itandukaniro riri hagati yawe n’abandi
2. Kora ubushakashatsi umenye umwenda akunda mu yo ufite hanyuma ube ariwo wambara igihe cyose muri kumwe.
3. Numuramutsa jya umuhobera cyane kandi umwegereye kabone n’iyo mwaba muherukana vuba.
4. Fata igihe umubwire mutemberane mujye ahantu kure n’amaguru kandi hitaruye nko mucanga , mu ishyamba n’ahandi hatuje.
5. Jya ukunda kumubwira ko ari we wenyine wifuza kandi utamubeshya.
6. Kora akantu kerekana ko mukundana igihe muri no mu bantu benshi.
7. Muririmbire kabone n’uyo waba udafite ijiwi ryiza ,we biramushimisha.
8. Mutumire aze musangire ifunguro haba mu rugo cyagwa se muri resitora.
9. Jya umusaba uburenganzira bwo kumuhamagara kenshi.


text:
Trending
Bamwe mu babyeyi barasaba ko isomo ry’iyobokamana ryashyirwamo imbaraga mu mashuri nka kimwe mu byatuma abana bagira ingeso nziza bikabafasha, kubera ko bituma bamenya ikibi bakamenya no kukirinda.
Bavuga ko kuba isomo ry’iyobokamana hari igihe kigera abaryigisha bakaritesha agaciro rimwe na rimwe ugasanga isaha yaryo ntibayikoreshe igapfa ubusa, abana bakayikinamo, ari bimwe mu bigaragaza ko isomo riba ryateshejwe agaciro, akaba ariho bahera basaba ko ibi byakosorwa.
Ukizemwabo Vincent ati" mu mashuri ntibiga neza isomo ry’iyobokamana kandi njye mbona ari kimwe mubyafasha abana gukura bafite ubumenyi busanzwe ariko bakamenya n’Imana bikabafasha kumenya ikibi n’ikiza ndetse no kwirinda ikibi, iri somo baryongeremo imbaraga kuko naryo rifite akamaro kanini ku bana bacu, hari igihe ujya kubona ukabona nko mu isaha yaryo nta mwarimu uje, abana bakikinira."
Nzamukosha Judith ati" ubu se isomo ry’iyobokamana riracyahabwa agaciro mu mashuri, reka da ! Kera wasangaga ryigishwa neza ariko ubu ntakigenda, iri somo naryo ryagakwiye gushyirwamo imbaraga, kubera ko rifasha abana gukurana imico myiza."
Mukanyandwi Gorethe we avuga ko iri somo ryigishwa ariko ikibazo ari uko usanga ridashyirwamo imbaraga ndetse n’abaryigisha hakaba harimo ababa batabisobanukiwe batabiha n’agaciro cyangwa bakaba na bo ubwabo batabera abo bana urugero rwiza.
Ati" mu mashuri isomo ririgishwa, ariko ikibazo abaryigisha nabo hari igihe uba usanga ari babandi badaha agaciro ibintu byo gusenga, cyangwa ukabona nk’umwarimu waryo nawe ubwe atabera abo aryigisha urugero rwiza. Burya umwana aba afata umwarimu we nk’umuntu ukomeye cyane kuburyo icyo amubonanye nawe yumva ko agikoze byaba ari byiza. Ubwose niba umwarimu wigisha iyobokamana ashobora kujya mu nzira yasinze ahirima cyangwa atukana uwo mwana namubona
ntazabona ko nawe yabikora ntakibazo."
Mukanyandwi akomeza asaba ko iri somo ryajya rihabwa abarimu basobanukiwe neza iby’iyobokamana kandi bafite imyitwarire myiza no mu buzima busanzwe.
Ati" iri somo rikwiye kujya rihabwa abarimu basobanukiwe neza iby’iyobokamana kandi bafite imyitwarire myiza, bakirinda kujya batakaza umwanya waryo ugakoreshwa icyo wagenewe, ndetse bakarishyira ku isaha nziza abana bashobora kuryigaho bagataha bakibuka ibyo bizemo."
Ubwo twakoraga iyi nkuru twagerageje kumenya icyo minisiteri y’uburezi (Mineduc)ibivugaho batubwira ko bireba ikigo k’igihugu gishinzwe uburezi (REB) tuvugishije abo bireba ntibagira icyo badutangariza. Igihe baba bagize icyo badutangariza twazabibatangariza.
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...


text:
Abamugariye kurugamba baravuga ko bahagaze neza mu rugamba rw’iterambere
Yanditswe na MUKAGAHIZI ROSE
Bamwe mu bamugariye ku rugamba rwo kubohora igihugu baravuga ko mu bihe byashize ‘aderesi’ yabo yari mu bitaro bya Kanombe, ubu ngo si ko bikimeze kuko basigaye baribumbiye mu makoperative bagamije kwiteza imbere nk’abandi banyarwanda.
Babitangaje mu nama ngarukamwaka ihuza Komisiyo ishinzwe gusezerera no gusubiza mu buzima busanzwe abahoze ari abasirikare, ikabahuza n’abafatanyabikorwa bose, igamije kugira ngo harebwe icyo inkunga batewe zamaze.
Niwemugabo Innocent, umwe mu bamugariye ku rugamba yashimye Leta y’ubumwe bw’Abanyarwanda uburyo yakoze ibishoboka byose ikabakura ahakomeye, bibumbira muri koperative ihinga ikanorora, byatumye barenga urwego rwo kurandatwa batangira kwiteza imbere.
Yagize ati “Hari icyo nshaka kubwira abayobozi bacu, nimugire umutima utuje, nta bwo murera abadakura, dufite inka turoroye, duhinga inyanya, uwo dusanze afite ibibazo turamufasha, twarenze ibihe byo kurandatwa, nubwo ababyeyi batakurekura ariko nta bwo dusabiriza tumeze neza, ibitekerezo ni bizima, koperative yatugiriye umumaro, yaduhurije hamwe, ubu dushishikajwe n’ubuzima bw’iterambere nk’abandi bose. Iyo ugeze ahantu hari ruhurura ni bwo wibuka ko uri mu kagare naho ubundi ubuzima burakomeje, kuba muri koperative byadukanguye mu bwonko.”
Mbabazi Naura, afite umugabo wamugariye ku rugamba na we avuga ko akora muri Koperative Umuhoza igizwe n’abamugariye ku rugamba aho bibanda mu bikorwa by’ubudozi, yishimira ko hari aho bava n’aho bageze mu bikorwa byo kwiteza imbere.
Mukantabana Seraphine, Umuyobozi wa Komisiyo y’Igihugu Ishinzwe Gusezerera no Gusubiza mu buzima busanzwe Ingabo zavuye ku rugerero (RDRC) ashima ubutwari bw’abamugariye ku rugamba, uburyo bagira uruhare mu rugamba rw’iterambere.
Yagize ati “Urebye Komisiyo itangira aderesi y’abamugariye ku rugamba yari mu bitaro bya Kanombe ariko uyu munsi nta bwo wavuga ngo ugiye gushaka abamugariye ku rugamba ngo uge mu bitaro bya Kanombe, bafite aho batuye, bafite aho bari, bafite aho barambika umusaya, bubatse ingo, imiryango yabo, byonyine kuba buri wese afite aho ari, hari bake basigaye batarubakirwa ariko nabo biri mu nzira. Buri mwaka dukora iyo bwabaga dufatanyije n’abafatanyabikorwa batandukanye, kugira ngo buri wese abone aho ashobora kuba.”
Akomeza agira ati “Ubu ng’ubu twarenze no kuvuga ngo babone aho kuba, ahubwo bige babone icyo gukora, bakore bashobore kugira icyo bakora, ibyo bakora bihabwe agaciro, bishobore kubona umwanya ku isoko kandi n’abize nabo bashobore kubona umwanya ku isoko ry’umurimo kuko byamaze kugaragara ko n’uwamugaye ashoboye kuko kugeza ubu abenshi bagiye bajya mu mirimo aho bagiye bajya barashimwa kuko bakora neza.”


text:
Bamwe bavuga ko kurira mu ruhame ari bibi, ndetse ko no kugenda urya mu modoka itwara abagenzi rusange ari bibi. Gusa hari imihanda ibiri utavuga izi nteruro ngo wemeranye n’abayikoresha, Kigali-Musanze na Kigali- Kamembe.
Izi ngendo zombi nazikoze inshuro zitari mu nsi y’eshanu. Mbere nabonaga imodoka ihagaze nkavuga nti sinjya guhaha kuko numvaga nta mpamvu yo kurira mu modoka. Hari n’abandi bagenzi bifuzaga ko twakomeza urugendo. Ariko igisubizo ni kikaba kimwe bamwe bati ” nk’uko ntawajya I Cyangugu ngo arenge kwa Haji I Nyanza ataguze ibyo kurya ,nahano Kigali Musanze ntiwarenga Nyirangarama utaguze akantu.”
N’ubwo hari mu masaa mbiri za mu gitondo, abasigaye mu modoka babaye nk’abarakara kuko umushoferi yanze gukomeza. Ariko nyuma y’akanya gato bamwe batangira kuva guhaha ibintu bitandukanye, bamwe batangira kubirira mu modoka , abandi bakabibika.
Undi mugenzi umwe wari wagiye kubanza kurya ,bisaba kumutegereza hafi iminota itanu ku minota shoferi yabemereye. Abagenzi batangira kuvuga amagambo menshi.
Bamwe bati ” ariko ubundi ubu mwagiye muva I Kigali muriye, ntimuze kudukereza! Ibaze kubona muri iki gitondo abantu b’abagabo babyuka barya nk’abana, mujye mwiyubaha….Ariko ubundi muba mutesha umwanya abagenzi , mwagiye mukoresha iminota twemeranyije mukagaruka vuba?”
Maze uwo mugenzi wari wabanje kujya ngo muri resitora aje asanga abantu bakinenga uko abantu bajya guhaha ibyo kurya bagakereza abandi.
Nawe ati “…. Ko ndeba se mwandakariye, hari amafaranga yanyu nariye? Si ayanjye? Cyangwa ubwo mwarakajwe no kuba nta mafaranga mwitwaje ngo namwe muhahe?… shoferi twara imodoka tugende..”
Naracecetse ariko mbona ikibazo kiri hagati y’abagenzi ubwabo ndetse na shoferi. Gusa nabihuje n’urugendo rwa Kigali- Rusizi , cyangwa Kigali- Bujumbura aho naho bahagarara I Nyanza abantu bagahaha abandi bakarya, bitegura amasaha 5 bicaye muri Busi.
Muri Kamena , ubwo najyaga Bugarama , twageze I Nyanza “numva muri Busi baravuze bati ntuharenge.” Mbona barahagaze bamwe bajya guhaha, abandi basigaramo. Naho umugenzi ujya kurya yigumira hanze. Nawe twafashe iminota 5 tumushakisha twamubuze. Ariko aje aravuga ati ” rwose mumbabarire nari nayobewe imodoka yanzanye.”
Ntabwo ndavuga wenda cyane kuri ibyo biribwa bagura , ahubwo ndashaka kuvuga ku mvugo zitari nziza zikoreshwa iyo hari abagaragaje ko babangamiwe n’uko guhaha cyangwa kurya mu nzira.
Hari aho nabonye bifashisha indangururamajwi basaba abagenzi gusubira mu modoka vuba. Ariko nkibaza nti “ubundi kuki bisaba kwibutswa gusubira mu modoka, kandi baba bazi ko hari abao barimo gukerereza?”
Mbere hari za Kirazira abanyarwanda bavugaga nkeka ko no kugenda urya mu nzira byarimo. Kera banabiciyemo n’umugani berekana ko ugiye ku rugendo yitwazaga impamba bati ” impamba itazakugeza I Kigali uyirira ku Ruyenzi.”
Njye numva kuba uku kurya mu nzira cyangwa kurira mu modoka hari bamwe bibangamira hagashatswe izindi ngamba zakoreshwa mu kugira ngo ntihagire urenganira mu nyungu z’abandi.
Hari umucuruzi duherutse kuganira kuri iki kibazo, maze nawe ati ” ubundi guhaha kuriya bikorwa ku modoka z’ingendo ndende. Urugero nka Kampala- Nairobi- Dar Es Salam. Kubera ko muba mushonje, mushobora kugera nka Karecho, Kisumu, za Namanga, Moshi, aho hose mugahaha kuko nta biryo bindi muba mubona. Gusa njye mbona nta mpamvu nimwe yo kugira ngo imodoka ya mugitondo yagenda ihagarara mu rugendo rw’amasaha abiri cyangwa atandatu.”
Hari n’umushoferi umwe nabajije niba bitamubangamira arambwira ati ” birabangama kuko natwe tuba dukorera ku masaha. urumva iyo mvanye abantu Kigali mba ngomba kugarura abandi kani ku isaha yanditse ku dutike. Rero urumva ko iyo atinze gutya nihamwe ngenda nihuta rimwe Polisi ikaba yanyandikira kubera umuvuduko. Gusa ariko kuko dukorera abakiriya, utahahagaze nabwo ntibakongera kugutega. Ikindi bitera umwanda mu modoka.”
Wenda sinemeranyije nawe, ariko hari ibyo nahise nibaza nti ” ubundi guhagara ni uko abantu baba bashonje cyangwa wa mugani ni uko bamwe baba bafite amafaranga?”
Gusa uko byagenda kose , nta wabuza abantu kurya, haba mu nzira cyangwa mu modoka ariko ababikora nibajye batekereza ko hari abandi bagenzi basize mu modoka kandi nabo bifuza gukorera ku gihe.
Numva ko ari n’uruhare rw’abafite amasosiyete atwara abagenzi cyangwa n’ikigo cya leta gishinzwe imirimo ifitiye igihugu akamaro RURA, kongera kureba niba koko ntaho kurira mu modoka cyangwa guhagarara umwanya munini bibangamira bamwe mu bagenzi.


text:
Burera: Batangiye gahunda yo gutera ingemwe zisaga miliyoni eshatu za Kawa
Ubuyobozi bw’Akarere ka Burera, bwatangije igikorwa cyo gutera ingemwe z’igihingwa cya Kawa, hagamijwe guteza imbere no kongera umusaruro w’ibihingwa ngengabukungu muri ako gace, hakazaterwa izisaga miliyoni eshatu.
Imirimo yo kuzitera yatangirijwe ku mugaragaro mu Mudugudu wa Nyarutosho, Akagari ka Kamanyana mu Murenge wa Cyanika ku wa kabiri tariki 28 Nzeri 2021, aho inzego z’ubuyobozi, izifite ubuhinzi mu nshingano muri ako Karere, zifatanyije n’abaturage gutera Kawa mu mirima y’abahinzi.
Nkunzimana Cyprien, ni umuhinzi wishimiye kuba agiye kugira amasaziro meza, abikesha igihingwa cya Kawa.
Yagize ati “Ikawa nyiziho kuba igihingwa gikura abantu mu bukene. Ni yo mpamvu nanjye nkimara kumva ko ubuyobozi bwacu bwatangiye gufasha abaturage mu buryo bwo kuyihinga hano iwacu, nihutiye gutegura uyu murima, none ubuyobozi bukaba bumfashije kuwuteramo kawa ngo ntasigara inyuma y’abandi. Ubwo izaba yeze, umusaruro nzajya nywugemura ku isoko, mbone amafaranga atunga umuryango. Muri make nishimiye ko ngiye kugira amasaziro meza, aho nzabasha kuraga abana banjye ubukungu nkesha iyi kawa mureba”.
Uretse abahinzi bishimiye ko bagiye kuzamura ubukungu, hari n’abatari bakayinyweyeho, bishimiye ko ubwo izaba yeze bazayisogongera.
Umubyeyi witwa Nyirabakunzi yagize ati “Iterambere ryo guhinga kawa benshi muri twe ntiryari ryakatugezeho. N’ubu dore ngize imyaka 45, numva bayirata uburyohe ariko sindayisomaho na rimwe ngo numve uko iba imeze, bitewe no gutinya ko yampenda. Ubu ubwo icyo gihingwa kitwegereye hano iwacu, tuzajya tuyigemura ku masoko natwe kandi tuyinyweho, tugere ikirenge mu cy’abandi bahora bayinywa bakumva uburyohe bwayo”.
Muri uyu mwaka, hatubuwe ingemwe za kawa zisaga Miliyoni eshanu. Ku ikubitiro muri Nzeri uyu mwaka mu Mirenge 10 y’Akarere ka Burera, hagiye guterwa izigera kuri miliyoni eshatu, ku buso bwa Ha 1000, izindi zigera kuri miliyoni ebyiri zizaba zisigaye zikazaterwa muri Gashyantare umwaka wa 2022.
Umuyobozi w’Akarere ka Burera wungirije ushinzwe iterambere ry’Ubukungu, Munyaneza Joseph, avuga ko gahunda yo kongera ibihingwa ngengabukungu nka kawa, babishyize mu mihigo y’uyu mwaka, kandi kikazaba igikorwa gikomeza buri uko umwaka uzajya ushira.
Yagize ati “Muri aka Karere nta bihingwa ngengabukungu byinshi byahabaga, uretse ibireti nabwo duhinga mu Mirenge itatu gusa yo mu gice cy’amakoro. Twifuje ko kawa yunganira icyo gihingwa, mu rwego rwo kugerageza kongera ubukungu bw’aka Karere bushingiye kuri icyo gihingwa, aho twiteze kuzazamura abahinzi, ariko na none bikongera umubare n’ingano y’ibihingwa igihugu cyacu cyohereza mu mahanga”.
Claude Sekamana, umukozi wa Kampani yitwa Easy way, ari na yo ishinzwe gukurikirana iki gihingwa, avuga ko ubwoko bw’ingemwe za kawa bwitwa Arabica Jackson 79 batubuye, bwihanganira igice cy’imisozi miremire, gikonja kandi zifite ubushobozi bwo kuvangwa n’ibindi bihingwa.
Yagize ati “Iyi kawa yihanganira imisozi miremire kandi mu gice gikonja. Umuhinzi waziteye mu murima we muri cya gihe ziba zikiri ntoya, aba ashobora no guhingamo ibigori, ibirayi, insina, cyangwa ibishyimbo bigufi. Ibi bikamurinda kuba yasonza muri cya gihe ategereje ko kawa ye itangira gutanga umusaruro”.
Akomeza akangurira abahinzi kuyitaho bayifumbira, kuyikorera, kuyitera imiti, kandi igihe hagize nk’ikibazo cy’uburwayi igaragaza, bakajya biyambaza abashinzwe ubuhinzi bakabafasha byihuse.
Ikawa zatewe muri iki gihe biteganyijwe ko umwero wazo wa mbere uzaboneka mu gihe cy’imyaka ibiri iri imbere. Muri iyi gahunda yo guteza imbere iki gihingwa, muri ako Karere ka Burera, ku bufatanye na NAEB, hazubakwa inganda nto eshanu zitunganya kawa, kugira ngo bifashe abahinzi kubona uko bongerera agaciro umusaruro wabo.
N’ubwo igihingwa cya kawa atari gishya mu Karere ka Burera, muri iyi myaka cyasaga n’igitangiye gucika. Nk’ubu umusaruro uturuka mu bahinzi bose ba kawa muri Burera, mu gihe yeze, ntiwajyaga urenza toni ebyiri n’igice z’ikawa itonoye.


text:
Abantu benshi babura telefoni ngendanwa zabo kubera amazi. Birashoboka ko ishobora kugucika ikagwa mu mazi uri kumesa imyambaro yawe cyangwa uri mu bwogero. Iyo telefoni yawe imaze kugwa mu mazi byanga bikunze yanga gukora. Muri iyi nkuru uramenya uko wayitaho, ikongera gukora.
Muri ibi bihe by’iterambere, telefoni zimwe na zimwe
zikoranye ibintu bizirinda amazi, ku buryo n’iyo zagwamo zitagira icyo
ziba. Ikibazo ni “Ese ni bangahe bashobora kwigondera bene izo telefoni zifite
ibizirinda amazi?”.
Aha
twaguteguriye uburyo bworoshye bwagufasha kurokora telefoni yawe mu gihe yaguye
mu mazi utabizi.
Icya mbere: Fata telefoni yawe, ikigwa mu mazi. Yikuremo uyumutse ukoresheje umwenda wumutse neza utariho amazi na make. Niba yari ifunguye, urasabwa guhita uyifunga (Kuyizimya). Tegereza gato urebe niba igarura ibuzima ikongera igakora, ariko mu gihe wayizimije urasabwa kutayikoraho cyane.
Icya
kabiri: Kuraho igice cy’inyuma, ukuremo batiri yayo (Ibi
ntiwabikora kuri telefoni zo mu bwoko bwa iPhone cyangwa izindi zo mu bwoko
bwa Android, zitavamo bateri). Kuramo Sim Card.
Icya
gatatu: Fata telefoni yawe, gahoro gahoro, yizunguze usa
n'urimo gukuramo amazi yagiyemo, wibanda aho bashaririza (aho umuriro winjirira) kimwe n’ahandi hose,
ubona hashobora kwinjirira amazi.
Icya kane:
Hanyuma ufate telefoni yawe uyishyire mu muceri wumutse, unayirengeze uwo
muceri, uyirekemo byibura amasaha 48 (48 Hours). Nyuma yayo masaha 48, telefoni
yikuremo, uyisukure urebe niba nta mwanda wagiyemo.
Yatse. Nikora, uhite ushaka uko ugarura buri kimwe
cyarimo, ubike iby'ingenzi iruhande kugira ngo niyongera kuzima ube wakuyemo
iby’ingenzi. Twizere ko iyi nkuru igufasha. Twayikoze twifashishije urubuga Opera
News.


text:
Nk’uko byagiye bigarukwaho ko abagore nabo bashoboye imirimo ubusanzwe yakorwaga n’abagabo harimo: kubaka inyubako zinyuranye, ibisenge, gusiga amarangi n’ibindi; ku bufatanye bwa STECOMA nka sendika ifite mu nshingano ubuvugizi ku bakozi bakora ino mirimo, kuri uyu wa gatandatu taliki ya 04/11/2017 yahurije hamwe abagore bahagarariye abandi mu rwego rwo kubafasha gushyira imbaraga mu mwuga wabo kuko ari henshi ugejeje abawukora, hagarutswe cyane cyane kandi n’uburyo bwo kwihangira imirimo nk’abagore cyane ko hagaragara imirimo myinshi kuri bo nko kuboha ibikapu by’ubwoko butandukanye ari naho bamwe mu bihangiye imirimo baturuka mu karere ka Bugesera basobanuye uko urwo rugendo rudakomeye bisaba gusa ubushake kandi ko biteguye kuzafasha bagenzi babo mu gutera imbere no kongera ubumenyi mu bukorikori burimo gukora amavuta, amasabune, ibinyobwa bitandukanye n’ibindi.
Abihangiye imirimo bo mu Murenge wa Rweru ho mu Karere ka Bugesera
Umunyamabanga mukuru wa STECOMA Evariste HABYARIMANA yashimangiye ko ntacyo STECOMA itazakora ngo abafundi baterwe ishema n’umwuga bakora ko kandi izabafasha kubona bimwe mu byo bakeneye ngo biyungire ubumenyi. Abagore bishimiye intambwe bamaze gutera ku bufatanye na STECOMA aho bavuga ko STECOMA bagomba kuyifata nk’indangamuntu yabo “Ikaba imwe mu bibaranga” bityo mu myaka iri imbere bakarushaho gutera intambwe.


text:
Kugarura icyubahiro n’igitinyiro cy’Imana mu bantu bayo no mu rushengero rwayo Ubutumwa bwa tariki 20.08.2020
Kugirango icyubahiro n’igitinyiro cy’Imana mu bantu bayo no mu rushengero rwayo, Imana ishaka ko tumenye mbere na mbere iyo Mana y’icyubahiro, iyo Mana twakurikiye iyo ari yo. Kandi tunamenye igisohora icyubahiro n’igitinyiro cy’Imana muri twe.
Mu kumenya Imana y’icyubahiro yongeye kutwibutsa uburyo yiyeretse ab’isirayeli kugirango ireme igitinyiro cyayo muri bo (Kuva 19: 3-6, 9-13, Kuva 20: 18-21). Imana yabagendereye mu gukomera kwayo no m’uburyo buteye ubwoba kugirango ibibutse ko ari Imana yo gutinya. Ab’isirayeli bamaze kubona umwotsi, no kumva inkuba ntibatinyutse kwegera ngo bumve icyo Imana ishaka kubabwira. Babwiye Mose ngo abe ari we wegera yumve maze ababwire. Mose nta bwoba yagize bwo kwegera kuko yarazi ko iyo Mana ari iyo kubahwa no gutinya. Imana yaretse ab’isirayeli bahindishwa umushyitsi na presence yayo kuko yashaka ko batazongera kubyibagirwa, ahubwo bitume birinda kuyicumuraho.
Kuva 6:2-3
Imana irashaka ko umenya Imana wakurikiye, menya ububasha n’ubushobozi bwayo. Niyo Mana yambukije ab’isirayeli ikiyaga gitukura, niyo yabiyeretse bagahindira umushyitsi imbere yayo. Niyo Mana natwe iri kumwe natwe, imbaraga zayo no kudahangarwa kwayo ntibyahindutse. Nubwo twe dushobora kujya mu ntege nke yo nta ntege nke igira, ahubwo n’inyembaraga ibihe byose. Nta Farawo wayinaniye ahubwo mu bitangaza byayo yamucishije bugufi iramwemeza. Nta Goliyati w’igihangage washoboye kuyitsinda. Niyo Ndiho, Nduwo Ndiwe, Uwiteka Imana ihambaye. Menya ko udasanzwe (Kuva 19: 6) kandi ko uri muri wowe adasanzwe, wige kubigendera no kubibamo. Eks. Mw’isi president yitwara gute? Agenda uko yishakiye? Agendana nabo ashatse? Mbe burya aba akigenga? Uwo nuwisi, kandi we amenya guhindura uko yarari kubera title yabonye, kubera iki none twe turi abami n’abatambyi, ubwoko bw’Imana bwera ariko tugashaka kwitwara nkab’isi? Cyangwa kwifatanya nabo tudahuje?
Iyo ufite igitinyiro cy’Imana no kuyubaha muri wowe bituma mucyo ukora cyose ubanza kuyigisha inama. Usomye muri Samweli ubona uburyo Dawidi yabanzaga kubaza Imana mbere ya buri decision yose agiye gufata. Kureka Imana ikagira icyo ivuze muri decision ufata harimo kuyubaha, kuyigisha inama, kuko uba uziko utakiri uwawe ngo wigenge.
Icyasohoye rero igitinyiro cy’Imana no kuyubaha mu bantu no mu mashengero y’Imana nuko kuyubaha bisigaye biri kuminwa gusa (Yona 1: 9-10, Yesaya 29:13). Kuko byitwa ko batinya bakubaha Imana ariko ntakuyumvira kurimo kuko ibyo ivuze ngo umuntu akore, atari byo akora. Kenshi usanga umuntu akora ibyo abandi bamugiriye inama (Yesaya 30: 1-5) cyangwa we yishakiye ariko apana ibyo Imana ishaka.
Mubintu bisohora igitinyiro n’icyubahiro cy’Imana harimwo:
- Kumenyera gukora ibyaha, umuntu akabifata nk’ibisanzwe, kandi ijambo ry’Imana ritubwira ko kuyubaha ari ukwanga ibibi (Imigani 8:13).
- Kumenyera Imana, ukayifata nkaho ari umuntu mugenzi wawe. Mose yagendanye n’Imana imyaka myinshi ariko ntiyigeze ayimenyera, ahubwo yagumaga ayisaba kumwiyereka bundi bushya (Kuva 33: 12-19).
Imana yongeye kudukebura, kutwibutsa ngo tumenye Imana iri kumwe natwe. Tumenye uko twitwara kubw’uwo twakiriye muri twebwe. Ntitwifatanye nibituma cyangwa nabatuma igitinyiro n’icyubahiro cy’Imana kidaseruka mukubaho kwacyu. Tugende twirinda icyaha, tumenye kugisha Imana inama muri byose kandi twirinde kuyimenyera, ahubwo twame duhindira umushyitsi imbere Yayo.


text:
Passy yiyemeje gukomeza gukora umuziki mwiza
Yanditswe na NDAMYIROKOYE FRANÇOIS
Kizito Passy wahoze mu itsinda rya TNP ubu watangiye urugendo rwo gukora umuziki ku giti ke, nyuma yo gusohora indirimbo yitwa “Mbaye wowe” yakoranye na Knowless yavuze ko yafashe umwanzuro wo gukomeza gusohora ibihangano byiza.
Ubwo yagiranaga ikiganiro n’Imvaho Nshya Passy yabanje gushimira abantu muri rusange kubera ukuntu bakiriye indirimbo ye aheruka gusohora.
Yagize ati “Ndabanza gushimira abantu ukuntu bakiriye indirimbo yange”.
Mu myaka ibiri iri imbere avuga ko yifuza kuzaba ageze ku rwego rushimishije nk’uko yiyemeje gukora umuziki unogeye amatwi n’amashusho anogeye amaso.
Muri iyi minsi avuga ko ashyize imbere gukora ibihangano wenyine kugira ngo abantu barusheho kumumenya ngo ariko no gukorana n’abandi na byo biri mu byo ateganya gukomeza.
Kuba yarakoranye indirimbo ya mbere muri Kina Music yavuze ko atari uko bafitanye amasezerano y’imikoranire ariko ahamya ko bazakorana n’indi mishinga.
Ubwo Passy yari akiri mu itsinda rya TNP bakoze indirimbo zitandukanye zirimo iyitwa “Inama yanyu”, “Sexy girl”, “Kamucerenge”, “Ku bwinshi”, “Sweet love” n’izindi.


text:
Mu rwego rwo kugoboka ibigo binyuranye biri mu rwego rw’ubuzima , HDP yashyizerho ikigega kigenewe kunganira ibyo byigo gitanga inguzanyo iciriritse . Ikigamijwe mu gutanga iyo nguzanyo ni ugufasha kurushaho kunoza service z’ubuzima , imibereho y’ababigana igatera imbere , kandi nibyo bigo bikazamura ubukungu bwabyo biturutse kuri izo service zitangwa. Icyo kigega , aricyo cyitwa HIM , Health Investment Management cyagiyeho mu mwaka 2016 kimwe nk’indi societe yose y’ubucuruzi , kikaba gifite uburenganzira gihabwa na Rwanda Development Board (RDB).
Ni umushinga ugamije gufasha urubyiruko kumenya no gusobanukirwa neza neza ubuzima bwabo mu bijyanye n’imyirorokere . Kugira ngo ibyo bigerweho hifashishwa gahunda zinyuranye zitangirwa ahantu hanyuranye kandi hagerwa n’urubyiruko Bityo amakuru yose rukeneye ku bijyanye n’imyororokere akabageraho nta nkomyi. Uwo mushinga , mu ntangiriro watangiriye mu karere kamwe muri burin ntara : Nyaruguru mu Majyepfo , Gicumbi mu Majyaruguru , Kirehe i Burasirazuba , Rusizi i Burengerazuba.
Ubu uyu mushinga urakomeje mu tundi turere tubiri two mu majyepfo Ruhango na Nyamagabe aho ukorera mu mirenge 21 . Urubyiruko rukabakaba hafi 195.370 rukomeje guhabwa amakuru n’ubumenyi byizewe ku bijyanye n’ubuzima bw’imyororokere hifashishijwe inyubako zabugenewe mu bigo nderabuzima ndetse n’amashuri.


text:
Inyigisho yo ku wa gatanu w’icyumweru cya 20 B gisanzwe: 21 Kanama 2015
Amasomo: Rt1,1.3-6.14b-16.22; Z 145,5-6ab.6c-7.8-9a.9bc-10; Mt 22,34-40
Gusoma Ibyanditswe Bitagatifu no kubisesengura ngo turusheho kubyumva, ni akamenyero dusangana abakristu benshi. Tukabisoma ngo dushakemo icyo Imana itubwira. Kubera ko Ibyanditswe ari ibaruwa y’urukundo Imana yandikiye abantu b’ibihe byose buri wese asangamo ibitunga ubuzima bwe bwa roho, bumuha kubaho no kubana n’abandi mu mahoro.
Abasaduseyi kimwe n’Abafarizayi ni amwe mu matsinda yo mu gihe cya Yezu yihatiraga gufasha umuryango wa Israheli, kunoza umubano wawo n’Imana. N’ubwo kubigaragara bari bafite ubutumwa bumwe bari bahanganye. Guhangana hagati y’abavuga ko bakorera Imana si ibya none gusa.
Kumva ko uruhande rundi Yezu yaruzibije akanwa byashimishaga abo bahanganye. Bigasa nk’aho inyigisho zabo zihawe agaciro. Uyu mufarizayi uje kubaza Yezu ntabwo afite inyota yo kumenya. Arashaka kumutega umutego nk’uko Ivanjili ibivuga. Abafarizayi kimwe n’andi matsinda ntibashimishwaga no kubona abantu benshi cyane bishimira inyigisho za Yezu kurusha izabo, ni nayo mpamvu basimburanaga mu kumubaza ibibazo birimo imitego ngo berekane ko ntacyo azi. Ari na yo mpamvu abajije ikibazo umunyayisraheli wese w’imyaka mirongo itatu, yagombye kumenya. Mirongo itatu yari imyaka yo kuba yafata ijambo mu ruhame. Kuva ku myaka cumi n’ibiri yabaga yaritoje gusoma no gusesengura Amategeko. Uretse n’ibyo kandi ni amagambo basubiragamo buri munsi mu isengesho ryabo batangiraga bagira bati “Tega amatwi Israheli”, nk’uko tubisanga mu gitabo cy’Ivugururamategeko ( 6, 4-5).
Mu gisubizo Yezu amuhaye aratwereka ko uwo ariwe wese wakwibwira ko akunda Imana yirengagije gukunda umuvandimwe yaba yibeshya, nk’aba Bafarizayi biyita abahanga mu by’Imana nyamara bangana n’andi matsinda.
-
Ni ngombwa gukunda Imana
Iri tegeko rya mbere ni ndasimburwa. Ntidushobora gukunda, tudakunda Imana. Hari ibyateye by’abantu bemeza ko kunoza umubano n’Imana mu masengesho n’indi migenzo atari ngombwa. Bakemeza ko bazakora ibikorwa by’urukundo bakagirira neza abandi.
Bakanenga abihatira ibyo gusenga ariko ntibagaragaze urukundo mu mibereho yabo. Ni byo ntawashyigikira amasengesho atera imbuto, ariko nta rukundo rubaho rudaturutse ku Mana. Ibyo ari byo byose kwihatira guhura n’Imana bitanga icyizere ko bigeraho bikabyara imbuto.Biba bifite intangiriro nziza.
Kwibwira ko wakorera abandi ibikorwa by’urukundo utavoma urwo rukundo ku Mana bisa nko guha amatungo ubwatsi. Gukunda Imana biduha kumenya ko tuva ku Mana kandi ko tuzayisubiraho kuko ariyo yaturemye. Ibi biha icyerekezo imibereho yacu. Bitabaye ibyo twaba “iyiragira ikicyura”, ikona aho ishaka, ikarara aho ishaka. Utazi inkomoko ye ntamenye iyo yerekeza ibije byose biramujyana. Ntiyumve impamvu ariho.Utumva impamvu ariho ntiyakumva impamvu abavandimwe bariho, ntabasha kubatandukanya n’ibindi binyabuzima.
-
Mugenzi wacu aduha kumva no kubona abo turibo
Twaba tubeshya igihe twakwibwira ko dukunda Imana niba twangana n’abavandimwe bacu. Hari ubwo dushobora gukaza amashengesho n’indi myitozo y’ubuzima bwa roho ariko gukunda abavandimwe bikatugora aha Yezu aratwibutsa ko urwo rukundo ruba rutuzuye.
Umuvandimwe atuma tugira ubumenyi buhagije kubo turi ibo, tukagira n’icyerekezo cy’ubuzima bwacu. Ngereranije n’abakinnyi b’umupira w’amaguru, abandi bakinnyi baha buri wese mu bakinnyi kumenya aho ahagarara mu kibuga kandi bagatuma akina akishimira igikorwa arimo. Gushaka kubaho wenyine bisa nko kujya mu kibuga uri umwe. Burya n’abo twibwira ko ari abanzi bacu bafite uruhare rukomeye mu gutuma tuba abo turibo. Biba byiza rero iyo tugiriye urukundo abo badukikije bose batuma twimenya kandi tukikunda. Umuntu waba wenyine ntashobora kwimenya ntashobora no kwikunda.
Nta bagabo bahari kuba umugore ntacyo byaba bimaze, nta bagore bahari kuba umugabo nta gisobanuro byagira. Ntitwagira abana nta babyeyi, nta bana ububyeyi butakaza igisobanuro.Gutura mu majyepfo ntacyo byaba bisobanuye hatariho abatuye mu majyaruguru.Ingero ni nyinshi.Uko tumeze kose abavandimwe bagira uruhare mu kubiha icyerecyezo. Muri byose hari impamvu ikomeye yo gukunda umuvandimwe wacu atuma dufata umwanya mu biremwa by’Imana, atuma kubaho kwacu bigira igisobanuro.
Kubaho biryoshywa n’urwo runyuranyurane rw’abavandimwe baremye mu ishusho y’Imana duhura na bo mu mibereho yacu.
Padiri Charles HAKORIMANA


text:
Ibyavuye muri ubwo bushakashatsi byashyizwe ahabona ku wa kabiri w’iki Cyumweru mu Kinyamakuru ‘Biology Letters’ aho abashakashatsi bagaragaza ko ubusanzwe abantu bakuru baseka basohora umwuka hanze mu gihe abana b’impinja n’inyamaswa ziteye nk’abantu byo bihurira ku guseka umwuka winjira unasohoka icyarimwe.
Umwarimu wo muri Kaminuza ya Leiden, Mariska Kreti, wanditse ibyavuye mu bushakashatsi, yavuze ko abantu bakuru babanza kwinjiza umwuka bakabona gusohora ijwi ry’igitwenge ryirangira riti “ha-ha-ha”.
Ni mu gihe inyamaswa zo hari n’ubwo ryumvikanamo n’inyajwi ya ‘u’ isimburana n’iya ‘a’ bikumvikana nka “huh-ha-huh-ha” nubwo atari ibintu byoroshye gusobanura mu nyandiko.
Mu gushaka kumenya no gusobanukirwa neza niba koko impinja ziseka mu buryo buhuye n’ubw’inyamaswa zifitanye isano ya hafi n’abantu, Kreti yagerageje gukusanya amajwi n’amashusho y’abana bafite hagati y’amezi atatu na 18 akagenda ayumvisha abantu ngo bamushyirire ku ijanisha urugero ibyo bitwenge biriho mu kwinjiza umwuka no kuwusohora.
Abashakashatsi kandi bagerageje no kwifashisha amashusho atandukanye y’abantu batanu baseka.
Nyuma yo kumvisha ayo majwi abantu bagera ku 100 kandi bigakorwa inshuro zigera kuri ebyiri, abumvishijwe amajwi bavuze ko abana bashobora guseka basohora baninjiza umwuka icyarimwe mu gihe abantu bakuru bo babikora basohora umwuka gusa.
Kugira ngo hizerwe ibivuye mu bushakashatsi, Kret yahise yegera abahanga mu gusesengura amajwi nabo bamuha ibisubizo bihuye n’ibyo yari yahawe n’abantu yari yabanje kwifashisha akora ubushakashatsi.
Ubu bushakashatsi kandi bwerekanye ko inseko ibayeho umuntu arimo asohora umwuka igaragaza ibyishimo kandi ikaba ari na yo ituma ijwi ryirangira cyane kurusha ibayeho umuntu yinjiza umwuka ndetse ngo mu gihe abana basetse basohora umwuka cyane bigaragaza ko bishimye kandi bifuza gukomeza gukina.
Kret yavuze ko azakomeza gukora ubushakashatsi nk’ubwo bushingiye ku majwi aho ubutaha ateganya gukora ubwibanda ku kurira.


text:
Abakobwa bahabwa iri zina barangwa n’imico ivangavanze ku buryo byakugora gutahura uko bateye. Usanga hari aho barangwa n’ikinyabupfura, kugira ubuntu, kwizera iyobokamana cyane ariko nanone bakagorwa no kuvugisha ukuri.
Rimwe baba ari abantu batagirana ubucuti n’abandi ndetse ntibakunde gusabana n’abandi, ikindi gihe ugasanga ni abantu buzuye urukundo kandi bitaye ku bandi cyane cyane inshuti n’abagize umuryango wabo ku buryo usanga hari abirahira urukundo rwe.
Nanie ni umukobwa ukunda ibintu bihenze no kugaragara neza ibi bituma ahora yambaye neza, akanakora iyo bwabaga ngo akunde agaragare neza imbere y’abantu.
Umuco ukomeye uranga ba Nanie, usanga ari abantu batinya kwerekana impano zabo ariko ari abantu bafite imishinga itandukanye ndetse barangwa no guhanga udushya no gutanga ibitekerezo ariko kugaragaza impano badashishikajwe nabyo.
Hari abantu b’ibyamamare bahawe iri zina harimo Nannie Helen Burroughs Umunyafurika wamenyekanye mu gutanga ubumenyi butandukanye ndetse no guharanira uburenganzira bw’abagore. Hari na Nannie de Villiers Umunyafurika y’Epfo w’icyamamare muri Tennis n’abandi.


text:
Abagabo si bo bagira ibyo bakunda ku bagore gusa, ahubwo hari n’ibyo abagore bakunda ku bagabo, aho usanga hari bimwe na bimwe bahuriyeho. Nk’uko bisanzwe hari imico y’abantu bamwe na bamwe abandi bakunda ndetse bakaba banayigana, bitewe n’uko babona kuba hamwe nabo bibashimisha igihe cyose.
Niyo mpamvu hari ibintu cyangwa imico myiza abagore bakunda ku bagabo.
1. Abagore bakunda umugabo ubabwira neza Kimwe n’undi muntu wese, ntawe ukunda umuntu umubwira nabi
By’umwihariko umugore iyo umugabo amubwiye nabi ahita yibwira ko umugabo abikoreye impamvu. Nk’uko abagore ari abantu basesengura cyane kandi amaranga mutima yabo akaba aba hafi cyane, iyo umugabo amubwiye nabi yibaza ko hari abandi abwira neza, kuko niba atamubwiye neza ari uwo bashakanye nta n’undi yabwira neza.
2. Abagore bakunda umugabo ubabwiza ukuri
Abagore cyangwa abakobwa ntibakunda umugabo utababwiza ukuri. Kuko iyo umugabo amubwiye cyangwa akamwizeza ikintu runaka, umugore we arabizirikana, ahubwo agasigara areba niba koko ibyo wamubwiye ari ukuri. Iyo asanze uri umugabo uvuga amagambo menshi ukagera aho wibagirwa ibyo wamubwiye ntashobora kukugirira icyizere, kabone n’iyo wamubwira umwizeza ko wisubiye ho ntashobora kukwizera.
3. Abagore bakunda umugabo utabavunisha
Igihe cyose umugabo abwira umugore we ko imirimo y’urugo ari iye cyangwa ngo gahunda zimwe na zimwe zireba umugore gusa ntabwo ari byiza kuko bibangamira umugore cyane. Aha twavuga nk’aho umugabo ahora abwira umugore ko abana ari abe, igihe umugore atari mu rugo kandi umugabo ahari ; akaba atabwira umukozi ngo akorere abana isuku, ahubwo umugore yataha akamubwira ngo reba uko abana bawe basa, umaze iki ? Niba rero uri umugabo ukaba wajyaga ubikora wumva ko uri mu kuri, gerageza ubigabanye kuko abagore babyanga urunuka.
4. Abagore bakunda umugabo ubaha impano zitunguranye (Surprise)
Bikundira umugabo ubaha kado(cadeau, gift), bituma umugore agirira umugabo icyizere bihambaye, kuko aba abona ko umugabo aho ari hose amutekereza.
5. Abagore bakunda umugabo ubitaho (ubatetesha)
Bakunda umugabo ubitaho igihe cyose bari kumwe. Ibi ni ibintu bishimisha abagore cyane kuko iyo umugabo yeretse umugore ko amukeneye cyangwa ko ashaka kuba hamwe nawe, bituma umugore nawe akora ibishoboka byose ngo ashimishe umugabo we. Niba utabikoraga, gerageza ujye wereka umugore wawe ko umwitayeho ndetse ukeneye n’ibiganiro bye kuko abagore barabikunda cyane. Ikintu gishimisha umugore cyane ni ukumva umugabo ahora amubwira ko amukunda.
6. Abagore bakunda umugabo ubitaho (ku bwiza)
Bikundira umugabo ubitaho ku bijyanye n’ubwiza. Ni ukuvuga ko umugore wese aho ava akagera akunda umugabo umenya ko umugore akeneye kwambara neza, gukoresha umusatsi, ndetse no kumenya ko abana nabo bagomba gusa neza. Nk’ uko bakunze kubivuga ko urugo rugaragarira ku mugore.
7. Abagore bakunda umugabo ubatega amatwi
Abagore ntibakunda umugabo utabatega amatwi, cyane mu gihe urimo kuganira n’umugore wawe, ni byiza kumutega amatwi ukamwereka ko ibyo arimo kukubwira bikubaka kandi wishimiye kuganira na we ; n’iyo waba wumva udashaka kubyumva ugomba gukora uburyo bwose umwereka ko ushaka kumwumva.
8. Abagore bakunda umugabo udasesagura
Iki ni ikintu kibangamira abagore mu mibanire yabo n’abagabo babo, aho usanga abagabo kubera kutamenya cyane ibikenewe mu rugo nk’umugore, iyo umugore abonye umugabo asesagura biramubabaza, akabifata nk’aho udashaka ko urugo rwanyu rutera imbere. Nti mubyumve nabi, ntabwo ari ukuvuga ko abagore babarira cyangwa bagenzura umutungo(amafaranga) w’abagabo babo, ahubwo namwe mwagombye kugira aho mugarukira ntimurengere.
9. Abagore bakunda umugabo utabaca inyuma
Ni ukuvuga igihe cyose umugore abonye ibimenyetso bimugaragariza ko umugabo ashobora kuba amuca inyuma, ntibimushimisha. Aha twavuga nk’igihe umugabo ahora atanga ingero ku bandi bagore, abwira umugore we imyambarire y’abandi, imisatsi, uko abandi bagore bafata abagabo babo neza, bigatuma umugore atekereza ko umugabo amuca inyuma. Ibi rero abagore ntibabikunda na gato, niba wajyaga ubikora utabizi cyangwa se ubizi ariko utazi ko ari bibi wisubireho.
10. Abagore bakunda abagabo babagisha inama
Bikundira abagabo babagisha inama. Ni ukuvuga ko abagore bakunda cyane umugabo ubagisha inama igihe cyose hari ikintu runaka kigiye gukorwa mu rugo by’umwihariko iyo ari ibintu bifitiye urugo akamaro. Urugero nk’umugabo ashobora kuba ashaka kubaka inzu, agafata inguzanyo muri banki atabibwiye umugore ; nyuma umugabo akabwira umugore ko bagomba gutangira kwishyura banki, umugore agasanga ni bishya kuri we. Aha rero rwose abagore nti bibashimisha na gato ahubwo babyanga urunuka, kuko biranasenya nk’uko byagaragaye ko bisenya ingo zitari nke. Niba uri umugabo cyangwa umusore ugerageze kwitwararika kuri ibi kuko abagore bagira amaranga mutima aba hafi ku buryo bishobora kugusenyera ugirango n’ibintu byoroheje, kuko abagore ni abantu basesengura cyane kurusha abagabo kandi bikaba bisiga bibababaje cyane bikanatuma batakariza ikizere abagabo babo


text:
ABAKURAMBERE N’ABAHANUZI
IGICE CYA 21 - YOSEFU NA BENE SE
Iki gice gishingiye mu Itangiriro 41:54-56; 42-50.
Imyaka y’uburumbuke igitangira, nibwo habayeho kwitegura inzara yari igiye kuzayogoza igihugu. Kubwo itegeko rya Yosefu, ibigega binini cyane byubatswe mu mijyi yose y’ingenzi yo mu gihugu cya Misiri, maze bakora uko bashoboye kugira ngo bahunike ku byasaruwe byari bitegerejwe. Ibyo byakomeje gukorwa mu myaka irindwi y’uburumbuke kugeza ubwo impeke zahunitswe zidashobora gupimwa ngo bamenye uko zingana. AA 146.1
Noneho imyaka irindwi y’inzara iratangira nkuko Yozefu yari yarabivuze. “Inzara itera mu bihugu byose; uretse ko mu gihugu cyose cya Misiri hari hahunitswe ibyokurya. Abanyamisiri barembejwe n’inzara batakira Umwami ngo abahe ibyokurya na we abategeka gusanga Yozefu, no gukora ibyo abategeka. Inzara imaze gukomera no gukwira mu bihugu byose, Yozefu akinguza ibigega byose, maze Abanyamisiri bagura impeke.” AA 146.2
Inzara yarakomeje igera no mu gihugu cya Kanani, iyogoza cyane agace k’aho Yakobo yari atuye. Bamaze kumva ko umwami wa Misiri yahunitse ibyokurya byinshi cyane, abahungu cumi ba Yakobo bajyayo guhaha impeke. Bagezeyo boherezwa ku wungirije umwami, maze hamwe n’abo bari kumwe baza kwiyereka umutegetsi w’igihugu. Maze “bamwikubita imbere bubamye.” “Yozefu yari yamenye bene se ariko bo ntibari bamumenye.” Izina rye ry’Igiheburayo ryari ryarahinduwe afite iryo umwami yamuhaye, kandi hagati ya minisitiri w’intebe wa Misiri n’umwana muto bari baragurishije n’Abishimayeli hari agashusho gato. Ubwo Yozefu yabonaga bene se bamwikubita imbere kandi bamwubashye, yibutse za nzozi ze kandi yongera kubona bya bindi byamubayeho kera byose bibaye nk’ibimuri imbere. Abararanganyijemo amaso ye y’ubushishozi, abona ko Benjamini atari kumwe na bo. Mbese aho na we ntiyaba yarahuye n’ubugome bw’abo bantu bari bafite imico ya kinyamaswa? Agambirira kumenya ukuri. Ababwira abakanika ati, “Muri abatasi! Muzanywe no kureba ko igihugu gifite intege nke!” AA 146.3
Baramusubiza bati, “Oya, databuja! Ahubwo abagaragu bawe tuzanywe no kugura ibyokurya. Twese turi abavandimwe b’inyangamugayo, ntabwo turi abatasi databuja!” Yifuzaga kumenya niba bari bagifite wa mutima wo kwikakaza berekanye igihe yari akiri kumwe na bo, no kubabaza amakuru y’iwabo; nyamara yari azi neza ko bari bumubeshye. Yongera kubashinja ko ari abatasi, maze baramusubiza bati, “Twebwe abagaragu bawe twari abavandimwe cumi na babiri, data atuye muri Kanani; muhererezi yasigaranye na we, naho undi yarapfuye.” AA 146.4
Kubwo kugaragaza ko ashidikanya ukuri kw’ibyo bamubwiye, kandi no kuba akibabona nk’abatasi, uwo mutegetsi yajyaga kubemera ari uko abasabye kuguma mu Misiri kugeza ubwo umwe muri bo azagenda akazana murumuna wabo. Baramuka batabyemeye, bagafatwa nk’abatasi. Ariko abahungu ba Yakobo ntibari kwemera icyo cyifuzo, kuko byari gutuma imiryango yabo yicwa n’inzara; kandi se ni nde muri bo wajyaga gufata urwo rugendo wenyine asize bene se mu nzu y’ imbohe? Mbese yari guhinguka imbere ya se ate? Byasaga nk’aho bari bagiye kwicwa cyangwa bakagirwa abacakara; kandi n’iyo Benyamini bamuzana, yajyaga kugirwa nka bo. Biyemeza kuguma aho maze bagafatanya umubabaro, aho kugira ngo bongerere se agahinda bamwambuye umuhungu we wari usigaye. Nkuko byari byemejwe, bashyirwa muri gereza, bamaramo iminsi itatu. AA 146.5
Guhera igihe Yozefu yatandukanaga na bene se, imico y’abo bahungu ba Yakobo yari yarahindutse. Bari abanyeshyari, inkubaganyi, abanyabinyoma, abanyarugomo, kandi bagiraga umutima wo kwihorera; ariko noneho babonye ikigeragezo gikakaye, inarijye ibavamo, ntibongera kubeshyana, bagandukira se, kandi na bo ubwabo nk’abagabo b’ibikwerere, bumvira amategeko ye. AA 147.1
Iminsi itatu bamaze muri gereza ya Misiri yababereye iminsi y’ agahinda gasaze ubwo abo bavandimwe bongeraga gutekereza ibyaha bakoze. Nibatazana Benyamini, nta kabuza bazitwa abatasi, kandi ntibari biringiye ko se ashobora kubemerera ko bajyana Benjamini. Ku munsi wa gatatu, Yozefu ahamagaza bene se ngo babamuzanire.Yumvaga atakomeza kubafunga igihe kirekire. Se ndetse n’imiryango yari kumwe na we bari bamaze kuzahazwa n’inzara. “Yozefu arababwira ati, “Dore ndi umuntu wubaha Imana, nimukora icyo mbabwira ntacyo nzabatwara. Niba muri inyangamugayo, umwe muri mwe nagume hano muri gereza, abandi mugende mujyane ingano zo kugoboka imiryango yanyu yazahajwe n’inzara. Ntimuzabure kunzanira murumuna wanyu, kugira ngo bigaragaze ko muvuga ukuri mutazava aho mwicwa.” Nubwo bashidikanyaga ko se atazatuma bagarukana na Benjamini, ariko bemeye icyo cyifuzo.Yozefu yavuganaga na bo hari umuntu ubasobanurira, maze kuko bibwiraga ko uwo mutegetsi atabumva, baganirira imbere ye batagira icyo bishisha. Bishinjaga uko bagiriye nabi Yozefu bagira bati, “Nta gushidikanya, turazira ibyo twakoreye murumuna wacu. Twamugiriye nabi, adutakiye ntitwamwumva, nicyo gituma na twe ibi byago bitubayeho.” Rubeni wari ufite umugambi wo gukiza Yozefu bari i Dotani yungamo ati, “Nababujije kuririra uwo mwana nabi mwanga kunyumvira, none dore amaraso ye aradukurikiranye.” Yozefu wari aho ateze amatwi, ananirwa kwihangana, arasohoka ararira. Agarutse ategeka ko Simiyoni bamubohera imbere yabo akongera gusubizwa muri gereza. Igihe bagiriraga nabi mwene se, Simiyoni ni we waboshyaga kandi abigiramo n’uruhare rurini, nicyo cyatumye ari we utoranyirizwa gusubira muri gereza. AA 147.2
Mbere yo kurekura bene se ngo bagende, Yozefu yategetse ko babaha ingano kandi bagasubiza rwihishwa n’ifeza bari bishyuye mu mifuka yabo. Bahawe n’impamba zo guha indogobe zabo bari mu nzira bataha. Bageze mu nzira, umwe muri bo afunguye umufuka we, atangazwa no gusangamo agafuka k’ifeza ze. Abimenyesheje abandi, bakuka umutima kandi bahinda umushyitsi baravugana bati, “Ibyo Imana yadukoreye ni ibiki?” Mbese bagombaga kubifata nk’impano y’ubugiraneza bahawe n’Uwiteka cyangwa yabikoreye kugira ngo ibahanire ibyaha byabo bityo barusheho kubabara? Bamenye ko Imana yabonye ibyaha byabo none ikaba ibibahaniye. AA 147.3
Yakobo yari ahagaritse umutima ategereje ko abahungu be bagaruka, maze bagarutse abari mu mahema abakikije bose bateranira hamwe bafite ishyushyu ryo kumva uko abo bahungu batekerereza se ibyababayeho byose. Buri wese ashya ubwoba. Imyitwarire y’umutegetsi w’Abanyamisiri yasaga nk’aho irimo imigambi mibi, kandi babyemezwaga n’igihe bafunguraga imifuka yabo, buri muntu wese agasanga harimo ifeza yari guhahisha. Se wari umusaza avugana agahinda ati, “Mungize inshike: Yosefu ntakiriho, Simeyoni ntariho, none kandi murashaka kunkuraho na Benyamini: ibyo ni jye bibayeho byose.” “Umwana wanjye ntazajyana namwe; kuko mwene nyina yapfuye, akaba asigaye ari ikinege: yagirira ibyago mu nzira muzacamo, muzatuma imvi zanjye zimanukana ishavu zijya ikuzimu.” AA 148.1
Ariko amapfa arakomeza, kandi uko iminsi ihita, ihaho ry’impeke bakuye mu Misiri rigenda rishira. Abahungu ba Yakobo babona ko gusubira mu Misiri batajyanye Benjamini ntacyo byaba bimaze. Bumvaga batizeye bihagije kuba bahindura umwanzuro wa se, maze bategereza uko bizagenda bucece. Buhoro buhoro bakomeza kubona uko inzara ibicikirije; gusuherwa kwagaragaraga mu maso h’abantu bari batuye aho kwatumye uwo musaza amenya icyo babuze. Hanyuma aravuga ati, “Nimusubireyo muduhahire utwokurya.” AA 148.2
Yuda aramusubiza ati, “Wa mugabo yaratwihanangirije ati, Ntimuzongere kumpinguka imbere mutazanye na murumuna wanyu. Nureka tukajyana na murumuna wacu, turajyayo tuguhahire ibyo kurya, ariko nutamwohereza, ntituzajyayo kuko uwo mugabo yatubwiye ati, Ntimuzongere kumpinguka imbere mutazanye na murumuna wanyu.” Abonye ko se atangiye kunamuka ku cyemezo yari yafashe, Yuda yongeraho ati, “Mpa uyu musore mujyane tubone kugenda; naho ubundi inzara yaturimburana na we n’urubyaro rwacu.” Aramwishingira kandi yemera ko natagarura Benjamini ngo amushyikirize se, uwo mugayo uzamwokame. AA 148.3
Yakobo ntiyakomeje kuba ku izima, yaretse icyemezo yari yafashe, maze asaba abahungu be kujya kwitegura urugendo . Yababwiye no gushyira uwo mutegetsi amaturo y’ibintu bike bishobora kuboneka mu gihugu nk’icyo cyazahajwe n’amapfa - “nk’amavuta yomora n’ubuki, n’indyoshyandyo, n’imibavu, n’imbuto z’ibiti,” no gukuba kabiri ifeza zo guhahisha. “Ngaho nimujyane na murumuna wanyu musubire kuri uwo mugabo.” Ubwo abahungu be bari bagiye guhaguruka ngo bafate urugendo batari bazi neza ko ruzabahira, se wari ugeze mu zabukuru yarahagurutse, arambura amaboko ye ayerekeje mu ijuru, arasenga ati, “Imana Nyirububasha izatume uwo mugabo abagirira neza, abareke mugarukane n’umuvandimwe wanyu wundi na Benjamini! Ubundi niba abana bagomba kunshiraho, ntako nagira.” AA 148.4
Barongera basubira mu Misiri biyereka Yozefu. Akubise amaso mwene nyina Benyamini, ibinezaneza biramusaba. Ariyumanganya, ariko ategeka ko babajyana iwe, bakabategurira amafunguro kugira ngo basangire. Abo bavandimwe babonye bajyanywe mu ngoro y’umutegetsi, bagira ubwoba bwinshi, batinya ko baribubazwe za feza basanze mu mifuka yabo. Bibwiraga ko yaba yarashyizwemo kugira ngo haboneke impamvu yo kubagira abacakara. Muri uko guhagarika umutima kwabo, bihererana ushinzwe iby’urugo ngo bamubwire ibijyanye n’urugendo baheruka kugirira mu Misiri; kandi kugira ngo bahamye ko ari abere, babwiye icyo gisonga ko bagaruye ifeza basanze mu mifuka yabo, kandi ko bazanye n’izindi zo guhahisha; barongera bati, “Ntituzi uwashubije ifeza zacu mu masaho yacu.” Uwo mugabo arabasubiza ati, “Nimuhumure, mwigira ubwoba. Imana yanyu, ariyo Mana ya so, ni yo yashyize ubwo butunzi mu mifuka yanyu. Naho jyewe ifeza mwishyuye narazakiriye.” Imitima yabo iratuza; maze babonye Simeyoni wari waravanywe muri gereza abasanze, babona rwose ko Imana yabagiriye ubuntu. AA 148.5
Ubwo uwo mutegetsi yongeraga kubonana na bo, bamushyikirije amaturo bazanye, kandi bicishije bugufi “bamwikubita imbere bubamye.” Na none yibuka za nzozi ze, kandi amaze kubasuhuza arababaza ati, “Ni amahoro? Wa musaza So mwambwiye na we ni amahoro? Ese aracyariho?” Baramusubiza bati, “Umugaragu wawe data ni amahoro, aracyariho.” Barongera barunama bamwikubita imbere. Yitegereza Benyamini arababaza ati, “Uyu ni we wa muhererezi wanyu mwambwiye?” Abwira Benyamini ati, “Mwana wanjye, Imana iguhe umugisha,” ariko kuko yari amukumbuye, agira ikiniga, ntiyagira ikindi avuga. ” Arihuta yinjira mu kindi cyumba ararira.” AA 149.1
Amaze kwiyuhagira mu maso, ariyumanganya, aragaruka, maze batangira ibirori. Kubw’ amategeko y’ubwoko bwabo, Abanyamisiri ntibasangiraga n’ubundi bwoko. Abahungu ba Yakobo bagaburirwa ku meza yabo ubwabo, naho uwo mutegetsi kuko yari umunyacyubahiro ukomeye, bamugaburira ukwe, Abanyamisiri bari aho na bo babagaburira ukwabo. Bamaze kwicara bose, abo bavandimwe batangazwa no kubona uko bicaye bateganye na Yozefu hakurikijwe imyaka yabo y’amavuko, uhereye ku w’imfura ukagera ku muhererezi. “Yozefu ategeka ko babagaburira ku biryo byari ku meza ye;” ariko igaburo rya Benyamini riruta ay’abandi inshuro eshanu.” Ubwo yakoraga ibyo, yashakaga kumenya niba umuhererezi wabo bamugirira ishyari n’urwango nk’ibyo bari baramugaragarije. Bakibwira ko Yozefu atumva ururimi rwabo, abo bavandimwe baganiraga nta cyo bishisha; noneho aboneraho umwanya mwiza wo kumenya ibitekerezo byabo. Yari acyifuza gukomeza kubagerageza, maze mbere y’uko bagenda, ategeka ko igikombe cye cy’ifeza yanyweshaga gihishwa mu mufuka w’umuhererezi wabo. AA 149.2
Basubira iwabo banezerewe cyane. Simeyoni na Benyamini bari kumwe na bo, indogobe zabo zari ziremerewe n’impeke, kandi bose bumvaga ko barokotse akaga kasaga n’akabugarije. Ariko bakigera ku nkengero z’umujyi, igisonga cya wa mutegetsi kibageraho, kibabazanya uburakari kiti, “Ni kuki mwitura inabi uwabagiriye neza? Mwibye igikombe databuja anywesha, kandi akanagikoresha aragura! Mwakoze ishyano!” Icyo gikombe ngo cyari gifite ububasha bwo kwerekana ko ibyo bagishyizemo birimo uburozi. Muri icyo gihe, ibikombe nk’ibyo byahabwaga agaciro cyane kuko byatumaga nta wicishwa uburozi. AA 149.3
Kubwo icyo kirego cy’icyo gisonga, abo bagenzi baramusubiza bati, “Databuja, ni iki kimuteye kudutumaho ayo amagambo? Imana yabujije abagaragu bayo gukora ayo marorerwa: dore ifeza twasanze mu mifuka yacu ubushize twarazikugaruriye tuzivanye mu gihugu cy’i Kanani. None twabasha dute kwiba ifeza cyangwa izahabu byo mu nzu ya shobuja? Ngaho saka, uwo muri twe uribufatanwe icyo gikombe yicwe, abandi bagirwe inkoreragahato za databuja.” AA 149.4
Icyo gisonga kirabasubiza kiti, “Ngaho ntibibe uko mubyivugiye. Ariko ufatanwa icyo gikombe ndamugira inkoreragahato yanjye, naho abandi baraba ari abere.” AA 150.1
Atangira kubasaka uwo mwanya. “Bihutira kururutsa imifuka yabo, asaka umufuka wose, ahereye ku wa Rubeni, bakurikirana uko bangana kugeza k’umuhererezi. Icyo gikombe bagisanga mu mufuka wa Benyamini. Abo bavandimwe barababara cyane, bashishimura imyambaro yabo, maze basubiza imitwaro ku ndogobe bagaruka mu mujyi buhoro. Kuko bari babisezeranye, Benyamini yagombaga kugirwa inkoreragahato. Bakurikira icyo gisonga kugera mu ngoro, basanga umutegetsi agihari, bamwikubita imbere. Arababaza ati, “Ibyo mwakoze ni ibiki? Ntimwari muzi ko umuntu nkanjye aragura akamenya umwibye?” Yosefu yashakaga ko bemera icyaha cyabo. Ntiyigeze arangwa no kugira ubushobozi bwo kuragura, ariko yagira ngo bizere ko ashobora gusoma ibyo bibwira mu mitima yabo. AA 150.2
Yuda aramusubiza ati: “Databuja, twakubwira iki? Ntacyo twavuga! cyangwa twakwisobanura dute ko ari Imana yagaragaje icyaha cyacu ? Databuja, uwo bafatanye igikombe, ndetse natwe twese tubaye inkoreragahato zawe.” AA 150.3
Yozefu aramusubiza ati, “Kirazira sinabakorera ibintu nk’ibyo, ahubwo uwo bafatanye igikombe ni we uzaba inkoreragahato yanjye; naho mwe nimusubire kwa so amahoro.” AA 150.4
Yuda ahagaritse umutima cyane yegera uwo mutegetsi aramwinginga ati, ” Databuja mbabarira ngire icyo nkubwira kandi bye kukurakaza, kuko kuvugana nawe ari nko kuvugana n’Umwami Farawo. Mu magambo yakoze ku mutima wa Yozefu, Yuda yasobanuye intimba se yagize ubwo yaburaga Yozefu n’uburyo yagononwe kureka Benyamini ngo azane na bo mu Misiri, kuko ari we muhungu wenyine wari usigaye kwa nyina Rasheli, kandi Se akaba yaramukundaga cyane. Aravuga ati, “None ndamutse nsubiye kuri data tutari kumwe na we, data atamubonye yahita apfa. Bityo rero, abagaragu bawe tukaba dutumye asaza nabi agapfana agahinda. Kuko nijeje data ko “nintamugarura ngo mumushyikirize, uwo mugayo uzanyokame. None ndakwingize, nyemerera rwose nsigare mu mwanya we nkubere inkoreragahato, naho we umureke atahane na bakuru be. Nashobora nte gutaha nsize uriya musore? Sinakwihanganira kureba agahinda ka data” AA 150.5
Yosefu yaranyuzwe. Yabonye imbuto zo kwihana nyakuri muri bene se. Amaze kumva uko Yuda yitanze amaramaje, ategeka ko abandi bose basohoka uretse abo bagabo, noneho ararira, araboroga cyane avuga ati, “Ndi Yozefu, koko se data aracyariho?” AA 150.6
Bene se bagira ubwoba cyane, ntibagira icyo bamusubiza, bamera nk’ibiragi. Umutegetsi wa Misiri, umuvandimwe wabo Yozefu, uwo bagiriye ishyari kandi baba barishe, hanyuma bakamugurisha nk’umucakara! Inabi yose bamugiriye ibagaruka imbere. Bibutse uburyo bahinyuye inzozi ze kandi bagakora ibishoboka byose kugira ngo zitazasohozwa. Nyamara bari bamaze gukora ibijyanye n’uruhare rwabo rwo gusohoza izo nzozi, kandi noneho ubwo bari bari munsi y’ubutware bwe, nta gushidikanya yajyaga kwihorera kubera inabi yagiriwe. AA 150.7
Abonye ko baheze mu majune, ababwiza ineza ati, “Ndabinginze, nimunyegere.” Bamaze kumwegera arakomeza ati, “Ndi Yozefu mwene so, mwagurishije bakanzana mu Misiri. Nimuhumure kandi ntimwirenganyirize ko mwangenje mutyo. Imana niyo yatumye mbabanziriza kuza ino, kugira ngo izakize abantu inzara.” Ntimwirakarire yuko mwanguze ngo nzanwe ino kuko Imana ariyo yatumye mbabanziriza ngo nkize ubugingo bw’abantu.” Abonye ko bari bababaye bihagije ku bw’inabi bamugiriye, ashaka uburyo butunganye bwo kubamara ubwoba no kubakuraho umugayo wari ubariho. AA 151.1
“None hashize imyaka ibiri inzara iteye, kandi hasigaye indi itanu nta wuzahinga ngo asarure. Imana yakoze igitangaza ituma mbabanziriza kugira ngo izabakize inzara, urubyaro rwanyu rutazazima. Si mwe rero mwatumye nza ino, ahubwo ni Imana. Niyo yangize umutware mukuru w’umwami wa Misiri, impa kuyobora ingoro ye no gutegeka igihugu cye cyose. Nimwihute, musubire kwa data, mumumbwirire muti, ‘Imana yampaye gutegeka Misiri yose, none tebuka unsange!Uzatura hafi yanjye mu ntara ya Gosheni, wowe n’abana bawe n’abuzukuru bawe, n’amashyo yawe n’imikumbi yawe n’ibyo utunze byose. Niho nzaguhera ibigutunga wowe n’umuryango wawe n’amatungo yawe, utazava aho usonza kuko hasigaye indi myaka itanu y’inzara. Mwanyiboneye mwese ndetse nawe mwene mama Benyamini, nta gushidikanya ndi Yozefu!” AA 151.2
“Yozefu ahobera mwene nyina Benyamini cyane, bombi bararira. Asoma bene se bose arira, hanyuma baraganira.” Bicuza icyaha cyabo bicishije bugufi kandi bamusaba kubababarira. Bari bamaranye igihe kirekire umuhangayiko n’igishinja, noneho bishimira ko Yozefu akiriho. AA 151.3
Inkuru y’ibyabaye igera ku mwami bwangu, maze nawe agira ishyushyu ryo gushimira Yozefu, ubwo yatumiraga umuryango w’uwo mutegetsi ngo uze mu ngoro ye agira ati, “ibyiza byose bya Misiri bizaba ari ibyanyu.” Abo bavandimwe boherezwa iwabo bahawe amahaho menshi n’impamba n’ibindi bintu byose bikenewe kugira ngo bimurire imiryango yabo n’abagaragu babo mu Misiri. Yahaye Benyamini impano z’agaciro kenshi kurusha abandi. Noneho kubwo gutinya ko baza gutonganira mu nzira, abihanangiriza mbere yo kugenda agira ati, ” Ntimuzatonganire mu nzira!” AA 151.4
Abahungu ba Yakobo basubira kwa se bafite inkuru ishimishije ko “Yozefu akiriho, kandi ko ari umutegetsi mu gihugu cyose cya Misiri cyose.” Bakibimubwira, uwo musaza yarumiwe; ntiyemera ibyo bamubwiye; ariko abonye amagare menshi n’amafarashi n’indogobe bihetse imitwaro, kandi yongeye kubona Benyamini ari kumwe nabo, arabyemera, maze asabwe n’ibyishimo aratangara ati, ” Mbega igitangaza! Koko umwana wanjye Yozefu aracyariho! Reka nzajye kumureba ntarapfa.” AA 151.5
Hari ikindi gikorwa cyo kwicisha bugufi cyari gisigaye muri abo bavandimwe cumi. Bicuriza imbere ya se ko bamubeshye kandi ko bamugiriye inabi bikaba byarashenguye imibereho ye n’iyabo imyaka myinshi. Yakobo ntiyabakekagaho icyaha cy’ubugoryi nk’icyo, ariko yabonye ko ibyabaye byose byaganjwe n’ibyiza, maze abababarira abo bana be bacumuye kandi abaha n’umugisha. AA 151.6
Uwo mubyeyi n’abahungu be, n’imiryango yabo, imikumbi yabo n’amashyo n’abagaragu benshi, baherako berekeza mu Misiri. N’umunezero usabye imitima yabo, bafata urugendo, maze bageze i Berisheba, uwo mukurambere atambira Imana igitambo cy’ishimwe kandi asaba Uhoraho kumuha ikimenyetso cyuko azaba kumwe nabo. Iryo joro Imana iramubonekera iramubwira iti, “Witinya kujya mu Misiri, kuko abazagukomokaho ari ho nzabagirira ubwoko bukomeye. Nzajyana nawe mu Misiri, kandi abazagukomokaho ni jyewe uzabagarura muri iki gihugu.” AA 152.1
Kwizezwa ngo “Ntutinye kujya mu Misiri, kuko nzakugirirayo ubwoko bukomeye,“byari bifite icyo bisobanuye. Iryo sezerano ryari ryarasezeraniwe Aburahamu ry’ uko azagira urubyaro rutabarika nk’inyenyeri; nyamara ubwo bwoko bwatoranyijwe bwiyongeraga buhoro. Kandi igihugu cy’i Kanani nticyatumaga babasha kororoka nk’uko bari barabibwiwe. Icyo gihugu cyari gituwe n’amoko akomeye y’abapagani, kandi bagombaga kuzacyamburwa nyuma “y’ibinyejana bine.” Niba abakomoka kuri Isiraheli bari aho kugira ngo bazabe ubwoko butabarika, bagombaga kwirukana abatuye muri icyo gihugu cyangwa bagakwirakwira hirya no hino baturana na bo. AA 152.2
Nk’uko Imana yari yabiteguye, ntibari kubasha kwivanga n’Abanyakanani; kuko iyo baza kugerageza kubikora, bajyaga kugira akaga ko koshywa gusenga ibigirwamana. Icyakora, Misiri yatanze ibyari bikenewe kugira ngo umugambi w’Imana usohozwe. AA 152.3
Agace k’igihugu kari gatoshye kandi karumbuka ni ko bahawe, kababashisha kororoka vuba. Kudakundwa n’Abanyamisiri kubera umurimo wabo w’ubworozi, kuko umushumba yari nk’ikizira ku Banyamisiri” byajyaga gutuma bakomeza kuba ubwoko bwihariye kandi bwitaruye andi moko kandi byajyaga no kubarinda gufatanya n’Abanyamisiri gusenga ibigirwamana. AA 152.4
Bageze mu Misiri, bahitira mu ntara ya Gosheni. Aho ni ho Yozefu yaje yicaye mu igare rye ry’umutegetsi w’igihugu ashagawe n’ibikomangoma. Ntiyibutse icyubahiro kubwo abari bamushagaye, ahubwo muri we harimo igitekerezo kimwe rukumbi, urukumbuzi rwari rusaze umutima we. Akibona abo bagenzi bahinguka, ananirwa kwihanganira urukundo n’urukumbuzi yahoraga ahisha. Arasimbuka ava mu igare rye maze yihutira kujya gusanganira Se. “Yozefu akibona se aramuhobera cyane arira, ananirwa kumurekura. Yakobo abwira Yozefu ati, « Ubu mpfuye nta gahinda, ubwo ukiriho nkaba nkwiboneye!” AA 152.5
Yozefu afata batanu mu bavandimwe be ajya kubereka Umwami no kugira ngo bahabwe aho bazatura. Kubwo gushimira Minisitiri w’intebe, umwami yajyaga guha abo bavandimwe imyanya ikomeye mu gihugu; ariko kuko Yozefu yasengaga by’ukuri Yehova, yashatse gukiza bene se ibishuko bajyaga guhura na byo iyo baba muri ubwo butegetsi bw’abapagani; nicyo cyatumye abagira inama yo kubwiza umwami ukuri umurimo bakoraga. Abahungu ba Yakobo bakurikije iyo nama, kandi bitondera no kumenyesha umwami ko batimutse burundu, ko ahubwo bahasuhukiye, bityo rero bakaba bafite uburenganzira bwo kuhava nibabishaka. Umwami abateganyiriza aho gutura ari ho mu gihugu cya Gosheni “hari ubutaka bwiza.” AA 152.6
Hashize igihe gito bahageze, Yozefu azana se ngo amwereke umwami. Uwo mukuramberee ntiyari azi iby’ibwami; ariko mu buzima busanzwe, yari yaragiranye umushyikirano n’Umwami usumba bose, maze noheno kubwo kumva ko amurusha isumbwe, ashyira ibiganza bye hejuru maze asabira Umwami umugisha. AA 153.1
Yakobo akiramukanya na Yozefu bwa mbere, imvugo yuzuye umunezero yasaga nk’aho kwabaye nk’aho ishyizeho iherezo ku gahinda n’ishavu yari amaranye igihe kirekire, akaba yiteguye gupfa. Ariko yagombaga kuzamara indi myaka cumi n’irindwi aruhukiye mu mahoro i Gosheni. Iyo myaka yari iy’umunezero ugereranyije n’iyari ihise. Yabonye ibihamya byo kwihana nyakuri mu bahungu be; abona umuryango we ufite ibikenewe byose kugira ngo ishyanga rikomeye rikure; maze kwizera kwe kugundira isezerano ridakuka ry’uko bazatura i Kanaani. We ubwe yari azengurutswe n’impano y’urukundo n’imbabazi akesha minisitiri w’intebe wa Misiri; kandi anejejwe no kuba mu muryango w’aho umwana we yari yarazimiriye igihe kirekire, ahaba yishimye kandi atekanye kugeza igihe apfiriye. AA 153.2
Ubwo yumvaga igihe cye cyo gupfa cyegereje, Yakobo yatumije Yozefu. Akigundiriye isezerano ry’Imana ryo kuzaragwa Kanani, abwira Yozefu ati, “Mwana wanjye, ungirire neza ntumpemukire, wumve icyo ngusaba. Ntuzampambe mu Misiri kandi ubindahire ushyize ikiganza munsi y’ikibero cyanjye. Nimara gutabaruka uzanshyingure muri Kanani hamwe n’ababyeyi banjye.” Yozefu asezeranira se ko azabikora, ariko Yakobo ntiyanyurwa; amusaba kumurahirira ko azamushyingura iruhande rwa ba sekuruza mu buvumo bwa Makipela. AA 153.3
Hari ikindi kintu cy’ingenzi cyagombaga kwitabwaho; abahungu ba Yozefu bagombaga kubarwa mu bahungu ba Isiraheli. Yozefu aje kubonana na se ku nshuro ya nyuma, azana Efurayimu na Manase. Kubera nyina, abo basore bari bafitanye isano n’abatambyi bakuru bo mu Misiri; kandi umwanya wa se wabaheshaga ubukire n’icyubahiro, baramutse bashaka ubwabo kugirana isano n’Abanyamisiri. Nyamara Yozefu we yifuzaga ko bakomeza komatana n’ubwoko bwabo. Yagaragazaga ko yizera amasezerano y’Imana, maze kubw’abahungu be, yanga ibyubahiro byose bajyaga kubonera ibwami mu Misiri, abigurana kuba mu moko y’abashumba basuzuguritse, abo Imana yari yagize abaragwa b’amasezerano yayo. AA 153.4
Yakobo aravuga ati, “Abahungu bawe bombi, Efurayimu na Manase wabyariye mu Misiri mbere y’uko nza, mbafashe nk’abana nibyariye, kimwe na Rubeni na Simeyoni.” Bagombaga kugirwa abe bwite, maze bakaba abakuru b’imiryango itandukanye. Bityo rero, amahirwe yo guhabwa ubutware yari yarakoreshejwe nabi na Rubeni yagombaga kugenerwa Yozefu, bikaba inkubwe ebyiri muri Isiraheli. AA 153.5
Amaso ya Yakobo yari amaze kuzamo ibirorirori kubera gusaza, kandi ntiyari yamenye ko abo bahungu babamuzaniye; ariko abumvise arabamenya, niko kubaza ati, “Abo ni bande?” Bamubwiye abo aribo yongera kuvuga ati, “Ndakwinginze banyegereze mbasabire umugisha.” Uwo mukurambere arabiyegereza, arabahobera kandi arabasoma, maze abarambikaho ibiganza, abasabira umugisha ku Mana. Nuko arasenga ati, “Imana yayoboye data Isaka na sogokuru Aburahamu, Imana yandagiye kuva nabaho kugeza uyu munsi, iyambereye nk’umumarayika ikankiza ibibi byose, nihe aba basore umugisha.” Nta mwuka wo kwikanyiza, nta kwishingikiriza ku mbaraga z’umwana w’umuntu, cyangwa ubucakura bwari burimo. Imana yari yaramurokoye kandi iramukomeza. Ntiyigeze yivovotera ibihe bibi byahise yanyuzemo. Ibigeragezo n’agahinda byo muri yo minsi ntiyari akibuka ko hari icyo byamutwaye. Yibukaga gusa imbabazi z’Imana n’ineza yayo ihebuje byabanye na we mu rugendo rwe rwose. AA 153.6
Amaze kubasabira umugisha, aha umuhungu we ibyiringiro by’uko abasize kandi abazabakomokaho n’ubwo bazamara igihe kinini mu bucakara n’umubabaro, icyo gihamya cyo kwizera kwe agitanga muri aya magambo agira ati, “Dore ngiye gupfa, ariko Imana izabana namwe kandi izabasubiza mu gihugu cya ba sokuruza.” AA 154.1
Byose birangiye, abahungu ba Yakobo bose bateranira aho yari aryamye agiye gupfa. Maze Yakobo ahamagara abahungu be arababwira ati, “Nimuterane mbabwire ibizababaho mu bihe bizaza.” Yahoraga ahangayikishijwe no gutekereza ahazaza habo, maze akagerageza kwibwira uko amateka y’ubwo bwoko butandukanye azamera. Igihe abana be bari bategereje ko abasabira umugisha ubuheruka, Umwuka wo kwerekwa umuzaho, maze ahishurirwa uko ahazaza h’abazamukomokaho hazamera. Buri mwana wese wa Yakobo, hakurikijwe imico ya buri wese agenda abwirwa uko abazamukomokaho bazamera mu nshamake. AA 154.2
“Rubeni, mfura yanjye,
uri imbaraga zanjye,
umwana wo mu busore bwanjye,
Urusha bene so ishema, n’icyubahiro.” AA 154.3
Noneho se yerekana uko Rubeni azamera nk’umwana w’imfura; ariko icyaha giteye agahinda Rubeni yari yarakoreye Edari cyatumye adashobora guhabwa imigisha y’ubutware. Yakobo arakomeza ati, AA 154.4
“Uri nk’amazi kuko adahama hamwe;
Ntuzabona ubutware.” AA 154.5
Ubutambyi bwahawe Levi, ingoma y’ubwami n’amasezerano ya Mesiya bihabwa Yuda, umurage ukubye kabiri uhabwa Yozefu. Umuryango wa Rubeni ntiwigeze ukomera muri Isiraheli; ntiwagwiriye nk’uwa Yuda, uwa Yozefu, cyangwa uwa Dani, kandi wari umwe mu yabanje kujyanwa mu bunyage. AA 154.6
Abakurikiragaho mu myaka bari Simeyoni na Levi. Bari barafatanyije mu bugome bagiriye ab’i Shekemu kandi ni bo bari bashegeye cyane kugurisha Yozefu. Kuri bo havuze ibi bikurikira:“Nzabatatanyiriza muri bene Yakobo, Nzabanyanyagiriza hirya no hino muri Isiraheli.” AA 154.7
Ubwo babaruraga Abayisiraheli, mbere yo kwinjira i Kanani umuryango wa Simeyoni ni wo wari ugizwe n’abantu bake. Ubwo Mose yasabiraga Isiraheli umugisha ubuheruka ntiyigeze agira icyo avuga kuri Simeyoni. Batura i Kanaani, uwo muryango wahawe umugabane muto cyane k’uwa Yuda, kandi nyuma y’aho imiryango nk’iyo yarakomeye yigarurira ibihugu bitandukanye kandi itura hanze y’ Igihugu cy’ Isezerano. Levi na we nta murage yabonye uretse imidugudu mirongo ine n’umunani yari itataniye hirya no hino mu gihugu. Ku bijyanye n’uwo muryango, nubwo babaye indahemuka kuri Yehova ubwo indi miryango yagwaga mu buhakanyi, ahubwo bo bakomeje umurimo muziranenge batorewe wo mu buturo bwera; maze umuvumo uhinduka umugisha. AA 155.1
Imigisha iheruka y’ubutware yahawe Yuda. Ubusobanuro bw’izina ryerekezaga ku gusingiza bwatanze mu buhanuzi buvuga ibyo amateka y’uyu muryango muri aya magambo: AA 155.2
“Yuda, abavandimwe bawe bazagusingiza
Uzanesha abanzi bawe.
Bene so bazunama imbere yawe,
Yuda ameze nk’icyana cy’intare
Umwana wanjye icyo afashe ntikimucika!
Aryama nk’intare ihaze
Uwamushotora yabona ishyano
Ingoma y’ubwami izahora kwa Yuda
Abazamukomokaho bazahorana inkoni y’ubutegetsi
Bazayihorana kugeza igihe Nyirayo azazira
Niwe amahanga azumvira.” AA 155.3
Intare, umwami w’ishyamba, ni ikimenyetso gikwiriye uwo muryango Dawidi yakomotsemo, kandi n’umuhungu wa Dawidi, Shilo, ari we ‘Ntare yo mu muryango wa Yuda,” ni we abategetsi bose bazaramya kandi amahanga yose azamusingiza. AA 155.4
Yakobo yabwiye abana be hafi ya bose abwira abana be benda kuba bose ko bazamererwa neza. Hanyuma izina rya Yozefu rigerwaho, maze umutima we usabagizwa nuko yasabaga ko imigisha isukwa ku mutwe w’uwari waratandukanyijwe na bene Se: AA 155.5
« Yosefu ni ishami ry’igiti cyera cyane,
Ishami ry’igiti cyera cyane kiri hafi y’isoko;
Amashami yacyo arenga inkike y’igihome.
Abarashi bamugiriye iby’urwango,
Bamurashe imyambi y’akarengane;
Ariko umuheto we nturakabanguka,
Amaboko ye n ‘intoke ze bikomezwa
N’amaboko ya ya Ntwari ya Yakobo,..
Imigisha so ahesha irenze
Iyaheshejwe na data na sogokuru
Igera ku rugabano rw’imisozi ihoraho:
Izaba ku mutwe wa Yosefu,
Mu izingiro rye, ni we mutware wa bene Se.” AA 155.6
Yakobo yari umuntu ugira urukundo rwinshi mu mutima; urukundo yakundaga abahungu be rwari rukomeye kandi rwuzuye impuhwe. Urupfu rwe rwababereye igihamya cy’uko atari afite aho abogamiye cyangwa urwikekwe. Yari yarabababariye bose, kandi yarabakundaga kugeza ku muhererezi. Impuhwe ze za kibyeyi zagaragariraga mu magambo yo gutera umwete n’ ibyiringiro; ariko imbaraga y’Imana yamugumyeho, maze kubera gukoreshwa Umwuka w’Imana, bituma avuga ukuri n’ubwo byaba bibabaje bwose. AA 156.1
Amaze gutanga umugisha bwanyuma, Yakobo yongeye gusubiramo ibyerekeye aho bazamuhamba amaze gupfa. Nimara gupfa muzanshyingure hamwe n’ababyeyi banjye, mu buvumo buri mu murima wahoze ari uwa Efuroni w’Umuheti. Uwo murima uri i Makipela.” “Aho niho bashyinguye Aburahamu n’umugore we Sara, na Isaka, n’umugore Rebeka, na Leya.” Nuko rero, igikorwa giheruka cyaranze imibereho ya Yakobo cyabaye kugaragaza ukwizera kwe ku masezerano y’Imana. AA 156.2
Imyaka iheruka ya Yakobo yabaye nk’ikigoroba cy’umutekano n’ikuruhuka nyuma y’umunsi w’akaga n’umuruho. Ibicu byari byarakoranye bibudika hejuru y’inzira ye, nyamara izuba rye rirabyeyura, maze umucyo w’ijuru umurikira amasaha ye yanyuma. Ibyanditswe biravuga ngo, “...nibigeza nimugoroba hazaba umucyo.” Zakariya 14:7. “Ujye witegereza umuntu w’indakemwa, urebe umuntu w’intungane, bene abo banyamahoro bisazira neza.” Zaburi 37:37. AA 156.3
Yakobo yari yaracumuye, kandi yarababaye bikomeye. Yamaze imyaka myinshi akorana umwete, yita ku nshingano ze ndetse ashavuye uhereye igihe yahungaga akava kwa se kubera icyaha cye gikomeye. Yari impunzi itagira aho yikinga, atandukanywa na nyina ntibongera kubonana ukundi; akora imyaka irindwi kugira ngo ahabwe uwo yakundaga, agera aho ariganywa; yakoreye umugabo wifuzaga kandi akikanyiza imyaka makumyabiri yose, uwo mugabo abonye ubutunzi bwa Yakobo burushaho kugwira, n’abana bakurira iruhande rwe, ntibyamushimisha maze ashaka ko bagabana; yahangayikishijwe no gukozwa isoni k’umukobwa we, ahagarikwa umutima no guhora kw’abahungu be, ababazwa n’urupfu rwa Rasheli, aterwa agahinda n’icyaha kidasanzwe cyo kwica cyakozwe na Rubeni, ababazwa n’icyaha cya Yuda, ashengurwa n’uburiganya bukomeye n’inabi byagiriwe Yozefu — mbega ukuntu urutonde rw’ibibi rwari rurerue kandi rucuze umwijima imbere ye! Yakomezaga kugenda asarura imbuto z’ibikorwa bibi yakoze ku ikubitiro. Yabonye ibyaha by’abana be bikomeza kugwira biturutse kucyo yari yarakoze. Ikibabaje kurutaho ni uko icyaha cyari gisohoje umurimo wacyo. Nta muntu uhanwa ngo muri ako kanya bimushimishe, ahubwo biramubabaza. Nyamara ababyitoje “amaherezo bibabyarira amahoro n’ubutungane.” Abaheburayo 12:11. AA 156.4
Umwuka w’Imana wandika amafuti yose y’abantu batunganye, abatoranyijwe kubera ineza y’Imana; ikigeretse kuri ibyo, amafuti yabo agaragazwa kurenza ibyiza bakora. Ibi byateye benshi kwibaza kandi biha urwaho inkozi z’ibibi rwo kunnyega Bibiliya. Nyamara ni kimwe mu bihamya by’ingenzi by’ukuri kw’ Ibyanditswe Byera ko nta bibi bikorwa ngo bihishirwe cyangwa ngo ibyaha n’ababikoze n’ubwo baba bakomeye bate ngo byirengagizwe. Intekerezo z’abantu buri gihe zirangwa no gucira abandi imanza kuburyo bitashoboka ko byibuza kubogama. Iyo Bibiliya iza kuba yaranditswe n’abantu batayobowe n’Umwuka w’Imana, nta gushidikanya yajyaga kwerekana imico y’ abantu bayo b’icyubahiro mu buryo bubashyeshyenga gusa. Ariko nkuko biri, dufite aho ibyo banyuzemo byose byanditswe mu buryo nyakuri. AA 156.5
Abantu Imana yagiriye neza kandi ikabaha inshingano ikomeye, kenshi na kenshi batsindwa n’ibigeragezo maze bagakora icyaha, ndetse nkuko natwe muri iki gihe duhirimbana, tugakozwa hirya no hino maze kenshi na kenshi tukagwa mubishuko. Imibereho yabo irimo amafuti n’ubusazi biri imbere yacu kugira ngo bidukomeze kandi bidukebre. Iyo bagaragajwe nk’abatagira ifuti na rimwe, natwe nk’abanyabyaha duhita twiheba kubera amakosa yacu no kudatungana byacu. Ariko iyo tubonye aho abandi bacogoye nk’uko natwe byatubayeho, aho baguye mu bishuko nkatwe nyamara kandi bakaba barongeye kugarura umutima bakanesha babibashishijwe n’ubuntu bw’Imana, bidutera umwete wo kumaranira gushaka ubutungane. Nubwo rimwe na rimwe bajyaga bacogora, bakongera kugaruka mu nzira bahozemo maze Imana ikabaha umugisha, natwe imbaraga za Yesu zibasha kuduhindura abaneshi. Ku rundi ruhande, ibyanditswe ku mibereho yabo bishobora kutubera imiburo. Bigaragara ko Imana itazigera na rimwe ihishira icyaha. Ibona icyaha mu bantu ikunda cyane, kandi irwanya icyo cyaha cyabo birenze uko irwana nacyo mubafite umucyo muto n’inshingano zitaremereye. AA 157.1
Bamaze guhamba Yakobo, bene se wa Yosefu bongeye kugira ubwoba bwinshi mu mitima yabo. Batitaye ku neza yabagiriye, imitima ibashinja ikibi yatumye batizera Yozefu maze baramukeka. Bumvaga ko noneho agiye kubahinduka akabitura inabi bamugiriye, kuko se yari atagihari. Batinye kumuhinguka imbere ahubwo bamwoherereza ubutumwa bagira bati, “So atarapfa yadutegetse ibyo tuzakubwira agira ati ‘Ndakwinginze babarira bene so igicumuro n’icyaha bakugiriye nabi. Ntabwo bakugiriye nabi, ndagusabye ugirire imbabazi abagaragu b’Imana ya so!” Ubwo butumwa bwababaje Yozefu bituma arira, maze bene se babibonye batyo, baramusanga bamwikubita imbere baramubwira bati, “Dore turi hano abagaragu bawe.” Urukundo Yozefu yari afitiye bene se rwari rwinshi kandi ruzira kwikanyiza, maze ababazwa nuko bibwiraga ko afite umutima wo kubitura inabi bamugiriye. Yozefu arabasubiza ati “Mwitinya ntacyo nzabatwara, sinakwishyira mucyimbo cy’Imana. Mwari muwagize imigambi yo kungirira nabi, ariko Imana iyihinduramo ibyiza kugirango ikize abantu benshi nk’uko namwe mubyirebera. None rero, mwitinya nzabatungana n’abana banyu.” AA 157.2
Imibereho ya Yozefu ni ikigereranyo cy’imibereho ya Kristo. Ishyari ni ryo ryatumye bene se wa Yozefu bamugurisha ngo ajye kuba umucakara; bizeraga ko bagiye kumukoma imbere kugira ngo atazabarusha gukomera. Kandi ubwo yajyanwaga mu Misiri, bibeshye ko batazongera guhagarikwa umutima n’inzozi ze, ko bakuyeho ibyatumaga zisohora byose. Ariko imigambi yabo ihindurwa n’Imana kugira ngo isohoze ibyo bashakaga kubuza gusohozwa. Ni nako abatambyi n’abakuru bagiriye Kristo ishyari, batinya ko yakwireherezaho abantu bigatuma batabakurikira. Bamwishe bagira ngo bamubuze kuba umwami, ariko kandi bagize batyo ni bwo batumye ibyo bibaho. AA 157.3
Binyuze mu buretwa mu gihugu cya Misiri, Yozefu yabaye umucunguzi w’umuryango wa Se; nyamara ibyo ntibyabagabanyirije icyaha. Ni ko na Kristo yabambwe n’abanzi be bigatuma aba Umucunguzi w’abantu, Umukiza w’abacumuye, n’Umutware w’isi yose; ariko icyaha cy’abamwishe cyari icyaha gikabije cyane nk’aho ukuboko kw’Imana kugira neza kutari kwayoboye ibyabayeho kugira ngo ikuzo ryayo no kugira neza kw’abantu bigaragaze. AA 157.4
Nkuko Yozefu yagurishijwe na bene se akagurwa n’abapagani, niko na Kristo yagambaniwe n’umwe mu bigishwa be, agahanwa mu maboko y’abanzi be gica. Yozefu yarezwe ibinyoma maze bamuroha muri gereza kubera imigenzereze ye myiza; Kristo nawe yarahinyuwe kandi arangwa kubera gukiranuka n’imibereho yitanga yagiriraga icyaha; kandi n’ubwo nta kibi yari yakoze, bamuciriye urubanza bakurikije ubuhamya bw’ibinyoma. Kandi kwihangana no gucisha make bya Yozefu ahemukirwa kandi akandamizwa, kuba yari yiteguye kubabarira no gufasha bene se bari bamerewe nabi, byerekana uko Umukiza yihanganiye uburyarya n’ibitutsi by’inkozi z’ibibi atuje, no kubabarira atari abo bagome gusa ahubwo n’abamusanze bose bihana ibyaha byabo kandi bashaka kubabarirwa. AA 158.1
Nyuma y’urupfu rwa se, Yozefu yabayeho indi myaka mirongo itanu n’ine. Yabonye ubuvivi bukomoka kuri Efurayimu, kandi arera nk’abe abana ba Makiri mwene Manase. ‘‘ Yabonye kugwira no gutunganirwa kw’ubwoko bwe, kandi imyaka yose yahise, kwizera kwe ko Imana izasubiza Isiraheli mu gihugu cy’Isezerano ntikwigeze kujegajega. AA 158.2
Abonye ko iherezo rye ryegereje, abimenyesha ubwoko bwe. Kuba yari yubashywe ari mu gihugu cya Misiri, aho hari mu buhungiro; umurimo yakoze uheruka wari ukumenyekanisha ko yari Umwisiraheli. Amagambo ye aheruka yari aya: ‘Imana ntizabura kubagenderera, ikabakura muri iki gihugu, ikabajyana mu gihugu yarahiriye Aburahamu na Isaka na Yakobo.” “Yozefu yaguye mu Misiri amaze imyaka ijana na cumi, umurambo we barawosa, bawushyira mu isanduku” Mu binyejana by’umuruho byakurikiyeho, iyo sanduku yahamirizaga Abisiraheli ko bari abasuhuke mu Misiri, kandi bagasabwa guhoza ibyiringiro byabo ku Gihugu cy’Isezerano, kuko nta kabuza igihe cyo kugobokwa cyari kuzagera. AA 158.3